**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 1η Φεβρουαρίου 2023, ημέρα Τετάρτη και ώρα 13.15΄, στην Αίθουσα «Προέδρου Αθανασίου Κωνστ. Τσαλδάρη» (223), συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ανάπτυξης και Επενδύσεων «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020 «σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της οδηγίας 2009/22/ΕΚ», ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης». (3η συνεδρίαση)

Στη συνεδρίαση παρέστη ο Υφυπουργός Ανάπτυξης και Επενδύσεων, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κομνηνάκα Μαρία, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Καλησπέρα σας.

Κυρίες και κύριοι συνάδελφοι, ξεκινάει η 3η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων, με τίτλο «Ενσωμάτωση της Οδηγίας (ΕΕ) 2020/1828 του Ευρωπαϊκού Κοινοβουλίου και του Συμβουλίου της 25ης Νοεμβρίου 2020, σχετικά με τις αντιπροσωπευτικές αγωγές για την προστασία των συλλογικών συμφερόντων των καταναλωτών και για την κατάργηση της Οδηγίας 2009/22/ΕΚ, ενίσχυση της προστασίας των καταναλωτών, ρυθμιστικό πλαίσιο για την παλαίωση οίνων και άλλες επείγουσες διατάξεις για την ενίσχυση της ανάπτυξης».

Πριν εισέλθουμε στη συζήτηση, επί των άρθρων, προχωρούμε στην ψήφιση, επί της αρχής. Τι ψηφίζει ο Εισηγητής της Πλειοψηφίας, ο κ. Κόλλιας;

**ΚΩΝΣΤΑΝΤΙΝΟΣ ΚΟΛΛΙΑΣ (Εισηγητής της Πλειοψηφίας):** Υπέρ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τι ψηφίζει ο Εισηγητής της Μειοψηφίας, ο κ. Μαμουλάκης;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Όπως ξέρετε, κύριε Πρόεδρε, δεν πρόκειται να ψηφίσουμε, σε επίπεδο Ολομέλειας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Στις Επιτροπές συμμετέχετε;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Φυσικά και συμμετέχουμε και παρεμβαίνουμε και αναδεικνύουμε τα ζητήματα, όπως καλά γνωρίζετε. Θεωρούμε ότι η Κυβέρνηση, όπως ανέφερε και ο Αλέξης Τσίπρας χθες από το Ζάππειο, μετά τα τεκταινόμενα της τριήμερης συζήτησης, επί της προτάσεως δυσπιστίας, και η μη απάντηση του Πρωθυπουργού σε καμία από τις ερωτήσεις που έθεσε ο Αρχηγός της Αξιωματικής Αντιπολίτευσης, θέτει, πλέον, και την κυβερνητική πλειοψηφία, όχι απλά εν αμφιβόλω, αλλά εν αμφισβήτηση, εξ ου και η κίνηση αυτή που έχει και ένα συμβολικό -και όχι μόνο- περιεχόμενο.

Άρα, συνεχίζουμε τη διαδικασία, συνεχίζουμε τη συμμετοχή μας αόκνως στις Επιτροπές, αλλά σε ότι αφορά στο καταληκτικό σκέλος της ψήφισης, απέχουμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εγώ, κύριε Μαμουλάκη, δεν νιώθω, υπό αμφισβήτηση, πάντως.

Τι ψηφίζει ο Ειδικός Αγορητής του Κινήματος Αλλαγής, ο κ. Πάνας;

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Επιφύλαξη, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τι ψηφίζει ο Ειδικός Αγορητής του Κ.Κ.Ε.;

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Επιφύλαξη, επί της αρχής, κύριε Πρόεδρε, αλλά θέλω να διευκρινίσω, ότι ιδίως, για τα άρθρα 18 και 19 είμαστε στο «όχι», αναφανδόν.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τι ψηφίζει ο Ειδικός Αγορητής της Ελληνικής Λύσης;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** «Επιφύλαξη», κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τι ψηφίζει ο Ειδικός Αγορητής του ΜέΡΑ25;

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ξεκάθαρα κατά, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεπώς, το σχέδιο νόμου του Υπουργείου Ανάπτυξης και Επενδύσεων γίνεται δεκτό, επί της αρχής, κατά πλειοψηφία.

Θα δώσουμε τώρα τον λόγο στον Εισηγητή της Πλειοψηφίας, τον συνάδελφο, τον κ.Κόλλια.

**ΚΩΝΣΤΑΝΤΙΝΟΣ ΚΟΛΛΙΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Αξιότιμε κύριε Υφυπουργέ, κυρίες και κύριοι συνάδελφοι, ολοκληρώθηκε η μεγάλη ανταπόκριση των φορέων κατά την 2η συνεδρίαση της Επιτροπής. Η ανταπόκρισή τους και η συμμετοχή τους στην συζήτηση ήταν, εξαιρετικά, επωφελής και είμαι βέβαιος, ότι πολλές από τις παρατηρήσεις και τις προτάσεις που διατυπώθηκαν, θα ληφθούν υπόψη από το Υπουργείο. Σημειώνω, βεβαίως, ότι το νομοσχέδιο έτυχε της αποδοχής από τη συντριπτική πλειοψηφία των Φορέων.

Το υπό ψήφιση νομοσχέδιο του Υπουργείου Ανάπτυξης και Επενδύσεων συνιστά μία πολύ καθοριστική και μεταρρυθμιστική παρέμβαση της Κυβέρνησης, με ισχυρό αναπτυξιακό αποτύπωμα. Τούτο προκύπτει από όλα τα μέρη που το απαρτίζουν, καθώς και από τα επιμέρους άρθρα που διαρθρώνονται στο Α΄ Μέρος. Κατ’ αρχάς, το Α΄ Μέρος χωρίζεται στα Κεφάλαια Α΄ και Β΄. Όπως αναφέρθηκε και στην πρώτη συνεδρίαση, στο Κεφάλαιο Α΄, δηλαδή, τα άρθρα 1 και 2, αποτυπώνεται ο σκοπός του Α΄ Μέρους, δηλαδή, η διασφάλιση της δυνατότητας άσκησης αντιπροσωπευτικών αγωγών για την ενισχυμένη προστασία των συλλογικών συμφερόντων των καταναλωτών, μέσω της ενσωμάτωσης της ενωσιακής Οδηγίας 1828/2020. Ταυτόχρονα, προβλέπονται ασφαλιστικές δικλείδες για την αποφυγή ενδεχόμενων καταχρήσεων. Έπειτα, ορίζεται το αντικείμενο του Μέρους Α΄, δηλαδή, η επικαιροποίηση του σχετικού νομοθετικού πλαισίου, σε συνάρτηση με τον ανωτέρω σκοπό.

Παρακάτω, στο Κεφάλαιο Β΄, ακολουθούν οι προτεινόμενες τροποποιήσεις που επέρχονται στο 8ο μέρος του ν.2251/1994, στο οποίο, για τον λόγο αυτό, προστίθεται το Κεφάλαιο Α΄ έως Ε΄. Έτσι λοιπόν, στην πρώτη δέσμη άρθρων, προβλέπουμε αρχικά την αντικατάσταση του τίτλου του 8ου Μέρους, του ν.2251/1994, και στη συνέχεια, την προσθήκη του Κεφαλαίου Α΄ στο ίδιο Μέρος.

Όπως ήδη προεκτέθηκε, εντάσσονται στο υφιστάμενο νομοθετικό πλαίσιο οι αντιπροσωπευτικές αγωγές που δύνανται να ασκηθούν κατά προμηθευτών, σε περίπτωση παράβασης των νομοθετημάτων του καταλόγου του παραρτήματος 2, προκαλώντας έτσι ζημιά στα συλλογικά συμφέροντα των καταναλωτών. Σημειώνεται, ότι οι νομιμοποιούμενοι φορείς είναι ελεύθεροι να επιλέγουν οποιαδήποτε διαδικασία διαθέτουν για την προστασία των συλλογικών συμφερόντων των καταναλωτών.

Έπειτα, στα άρθρα 5 έως 8 προστίθενται, στο 8ο Μέρος του ισχύοντος νόμου, τα Κεφάλαια Β΄ έως και Ε΄. Τα αντίστοιχα άρθρα 10γ΄ έως 10ιη΄, «σκιαγραφούν» τα όσα προβλέπονται, σχετικά με τις ενώσεις καταναλωτών, τη σύστασή τους, τον καταστατικό σκοπό και την ένταξή τους στο Μητρώο Ενώσεων Καταναλωτών, τα συγκεκριμένα κριτήρια που οφείλουν να πληρούν, αλλά και την οργανωτική και διαχειριστική τους δομή.

Συγχρόνως, γίνεται αναλυτική περιγραφή των αρμοδιοτήτων τους, καθώς και των υποχρεώσεων που τις διέπουν. Μεταξύ των αρμοδιοτήτων, αναφέρεται ενδεικτικά η δυνατότητα να ασκεί, ενώπιον των ελληνικών δικαστηρίων και διοικητικών αρχών, κάθε προβλεπόμενο μέσο έννομης προστασίας για τα δικαιώματα των μελών της, να εκπροσωπεί τους καταναλωτές-μέλη της, δικαστικώς και εξωδίκως, όπως και να ενημερώνει και να συμβουλεύει τους καταναλωτές.

Στη συνέχεια, εκτίθενται οι φορείς που νομιμοποιούνται στην άσκηση των αντιπροσωπευτικών αγωγών, καθώς και τα προβλεπόμενα κριτήρια νομιμοποίησης των ενώσεων καταναλωτών για τη σχετική διαδικασία άσκησης εγχώριων ή και διασυνοριακών αντιπροσωπευτικών αγωγών. Στα ίδια άρθρα, προβλέπεται ότι σε εθνικό επίπεδο η αντιπροσωπευτική αγωγή ασκείται, ενώπιον των ελληνικών δικαστηρίων, εφόσον η παράβαση λάβει χώρα στη χώρα μας. Η διασυνοριακή αγωγή δύναται να ασκηθεί, από κοινού, από φορείς διαφόρων κρατών μελών, σε περίπτωση που συντρέχει περίπτωση προστασίας καταναλωτών από περισσότερες χώρες. Γίνεται, λοιπόν, ιδιαίτερη μνεία στα ειδικότερα μέτρα που μπορούν να αιτηθούν οι νομιμοποιούμενοι φορείς για την παύση ή την απαγόρευση της παράνομης συμπεριφοράς των προμηθευτών. Προβλέπεται δε, η δυνατότητα υποβολής αιτημάτων για προσωρινή δικαστική προστασία. Αντιστοίχως, προβλέπονται και τα μέτρα επανόρθωσης ή και αποκατάστασης, στο πλαίσιο των οποίων ο νομιμοποιούμενος φορέας δύναται να ζητήσει αποζημίωση, επισκευή, αντικατάσταση, μείωση τιμήματος, λύση της σύμβασης ή και επιστροφή χρημάτων.

Ακολουθούν ορισμένες ρυθμίσεις που συσχετίζονται με τις δικονομικές πτυχές, όπως η καθ’ ύλην αρμοδιότητα για την άσκηση των αντιπροσωπευτικών αγωγών και τη διαδικασία εκδίκασής τους, ενώ ορίζεται και η δυνατότητα συμβιβασμού.

Το Α΄ Μέρος, ολοκληρώνεται με τις ρυθμίσεις που αφορούν στη χρηματοδότηση των αντιπροσωπευτικών αγωγών, την κατανομή των δικαστικών εξόδων, καθώς και τις διατάξεις των άρθρων 9 έως 12, που παραθέτουν νομοθετικές εξουσιοδοτήσεις για την έκδοση υπουργικών αποφάσεων.

Ακολούθως, όπως είδαμε και στην πρώτη συνεδρίαση, το Β΄ Μέρος, διαρθρώνεται στα Κεφάλαια Α΄ έως και Ε΄, δηλαδή, στα άρθρα 13 έως 37, με συμπληρωματικές διατάξεις για την προστασία των καταναλωτών. Οι θεματικές, στις οποίες εδράζονται οι σχετικές διατάξεις, αναλύθηκαν σε μεγάλο βαθμό στην πρώτη συνεδρίαση. Ως εκ τούτου, στην παρούσα συνεδρίαση, επιτρέψτε μου να σταθώ στα κυριότερα σημεία.

Πρώτον, προτείνονται ρυθμίσεις για την αποτροπή περιπτώσεων προμηθευτών που δρουν κατά παράβαση της φορολογικής νομοθεσίας, δημιουργώντας εστίες κινδύνου για τον καταναλωτή, αθέμιτο ανταγωνισμό με τις νόμιμα λειτουργούσες επιχειρήσεις και σημαντικό «ρήγμα» στη φορολογική συμμόρφωση.

Δεύτερον, καθορίζονται τα στοιχεία που οφείλουν να παρέχουν οι φορείς παροχής υπηρεσιών της κοινωνίας της πληροφορίας, οι ενέργειες των παρόχων υπηρεσιών της κοινωνίας πληροφορίας, στην περίπτωση παράβασης εκ μέρους του φορέα παροχής υπηρεσιών κοινωνίας και πληροφορίας και οι εκάστοτε κυρώσεις.

Ρυθμίζονται ζητήματα ενημέρωσης του Παρατηρητηρίου Τιμών E-Katanalotis από τις υπόχρεες οικονομικές οντότητες, καθώς και τα διοικητικά πρόστιμα που μπορούν να επιβληθούν σε αυτές από την αρμόδια Διυπηρεσιακή Μονάδα Ελέγχου Αγοράς του Υπουργείου Ανάπτυξης και Επενδύσεων.

Επικαιροποιούνται οι διατάξεις, ως προς το ωράριο λειτουργίας των εμπορικών καταστημάτων και των καταστημάτων παροχής υπηρεσιών, η λειτουργία τους κατά τις Κυριακές, καθώς και η διαδικασία έγκρισης προαιρετικής λειτουργίας τους εκτός των οριζόμενων περιόδων.

Επαναπροσδιορίζονται οι ρυθμίσεις για την ενίσχυση της προστασίας των ανηλίκων καταναλωτών, ενάντια στην έκθεσή τους σε προϊόντα που μπορούν να οδηγήσουν σε κίνδυνο σεξουαλικής θυματοποίησης ή εκμετάλλευσης ή σε εθισμό σε τυχερά παίγνια.

Θεσπίζεται ανώτατο ποσό για την ευθύνη του καταναλωτή, λόγω βαριάς αμέλειας για όλες τις ζημιές που σχετίζονται με κάθε μη εγκεκριμένη πράξη πληρωμής, στην περίπτωση πρακτικών εξαπάτησης σε βάρος του. Θεσπίζεται, λοιπόν, νομοθετικός περιορισμός της ευθύνης του πληρωτή, εφόσον είναι καταναλωτής, ρύθμιση που είναι, απολύτως, συμβατή με την Οδηγία 2366/2015 της Ευρωπαϊκής Ένωσης και επεκτείνεται σημαντικά η αρμοδιότητα των ελεγκτικών υπηρεσιών των περιφερειών να πραγματοποιούν ελέγχους, εντός των διοικητικών ορίων τους για θέματα αρμοδιότητας της Διεύθυνσης Προστασίας Καταναλωτή.

Επί του Γ΄ Μέρους, του οποίου οι προτεινόμενες διατάξεις ρυθμίζουν θέματα, σχετικά με την παλαίωση οίνων μέσω υποθαλάσσιας πόντισης, στα άρθρα 38 έως 49, έγινε εκτενής αναφορά κατά την πρώτη συνεδρίαση. Επομένως, θα ήθελα να αναφερθώ μόνο στα κυριότερα σημεία του. Πρώτον, με τη διαδικασία έκδοσης άδειας απλής χρήσης θαλάσσιου βυθού για πόντιση οίνων στις περιοχές που αυτή απαγορεύεται. Δεύτερον, προσδιορίζεται ο τρόπος πόντισης οίνων, ο ορισμός κλιμακίου και ορισμένες άλλες ειδικότερες λεπτομέρειες. Τρίτον, η ανέλκυση των προς παλαίωση οίνων, η διαδικασία επισήμανσής τους και οι κυρώσεις σε περίπτωση πλημμελούς εκτέλεσης των ανατιθέμενων υποχρεώσεων.

Στο Δ΄ Μέρος και στα άρθρα 50 έως 55, δυνάμει των οποίων επικαιροποιείται το θεσμικό πλαίσιο άσκησης οικονομικών δραστηριοτήτων του ν.4442/2016, προτείνονται ρυθμίσεις για την απλοποίηση ίδρυσης, λειτουργίας και άσκησης της διαδραστικής ψυχαγωγικής δραστηριότητας «escape rooms». Μετά την πρόβλεψη, λοιπόν, περί μετάθεσης προθεσμίας για τις υπό έκδοση κανονιστικές πράξεις, που αφορούν στη γνωστοποίηση ή έγκριση λειτουργίας οικονομικών δραστηριοτήτων, καθορίζεται το πεδίο εφαρμογής, οι αρμόδιες αρχές και το καθεστώς γνωστοποίησης λειτουργίας, στο οποίο υπάγεται η εν λόγω οικονομική δραστηριότητα. Παρέχονται δε, οι απαιτούμενες εξουσιοδοτήσεις για την εφαρμογή των προτεινόμενων ρυθμίσεων και τίθενται οι μεταβατικές διατάξεις.

Στο Ε΄ Μέρος, το οποίο αποτελείται από τα άρθρα 56 έως 86, περιέχονται ρυθμίσεις που στοχεύουν στη βελτίωση της λειτουργίας του επιχειρηματικού περιβάλλοντος, κυρίως, μέσα από την προώθηση έρευνας και μέσω διαρθρωτικών παρεμβάσεων στην εταιρική και επιμελητηριακή νομοθεσία, με απώτερο σκοπό την ενίσχυση της ανάπτυξης. Ενδεικτικά, μεταξύ άλλων, επέρχονται ορισμένες τροποποιήσεις σε σειρά διατάξεων του ν.4310/2014, για την έρευνα, τεχνολογική ανάπτυξη και καινοτομία, ρυθμίζονται ζητήματα, σχετικά με την ενίσχυση της επιχειρηματικότητας και της ανάπτυξης, καθώς και λοιπά εταιρικά και επιμελητηριακά ζητήματα. Καταληκτικά, ο χρόνος έναρξης της ισχύος των επιμέρους διατάξεων και των υπό ψήφιση του νομοθετήματος, ορίζεται το ακροτελεύτιο άρθρο 87.

Θα ήθελα εδώ, να κάνω και μία ιδιαίτερη αναφορά, κύριε Υφυπουργέ, στο άρθρο 59, που προβλέπει την ίδρυση του πρώτου Ινστιτούτου Ρομποτικής και το θεωρώ πάρα πολύ σημαντικό, στο ερευνητικό κέντρο της χώρας, στόχος του οποίου είναι η διεξαγωγή έρευνας επιπέδου της ρομποτικής, που συνδέεται άμεσα με όλους τους τομείς της τεχνολογίας και της οικονομίας.

Κυρίες και κύριοι συνάδελφοι, εκτιμώ ότι η συγκεκριμένη νομοθετική πρωτοβουλία του Υπουργείου Ανάπτυξης έχει να δώσει πολλά σε όλους τους επιμέρους τομείς, καθώς προσφέρει σημαντική ώθηση και μεταρρυθμιστική δύναμη σε κομβικά πεδία της καθημερινότητας και συμβάλει άμεσα στην αναπτυξιακή πορεία της χώρας μας.

Έχω την πεποίθηση ότι υπηρετεί απόλυτα όλους τους σκοπούς, για τους οποίους εκπονήθηκε, γι’ αυτό και σας καλώ να υπερψηφίσετε. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεχίζουμε με τον Εισηγητή της Μειοψηφίας, τον κ. Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ευχαριστώ κύριε Πρόεδρε.

Κυρίες και κύριοι συνάδελφοι, επανερχόμαστε σήμερα στην κατ’ άρθρον συζήτηση, μετά και την ακρόαση των φορέων που ήταν αρκετά ενδιαφέρουσα και διαφωτιστική.

Επιτρέψτε μου να ξεκινήσω την τοποθέτησή μου με κάποιες, επί της ουσίας, βελτιωτικές προτάσεις που εκτιμούμε ότι θα φανούν χρήσιμες στην Εθνική Αντιπροσωπεία. Πιο συγκεκριμένα, πρώτον τέθηκε, κατά τη διάρκεια της συζήτησης των φορέων, ότι ο ορισμός των συλλογικών συμφερόντων είναι πολύ αφαιρετικός και ότι χρήζει αναλυτικότερης επεξεργασίας. Θα θέλαμε να ακούσουμε και τον κ. Γεωργιάδη πάνω σε αυτό. Δεν ξέρω αν ο κ. Δήμας είναι σε θέση να απαντήσει επ’ αυτού. Δηλαδή, ουσιαστικά, θα θέλαμε να ακούσουμε την άποψη της Κυβέρνησης γύρω από το ζήτημα αυτό, κατά πόσον είναι πολύ αφαιρετικός ο ορισμός. Το ανέφερα και στην ερώτησή μου στους κοινωνικούς εταίρους.

Δεύτερον, αναφέρθηκε στη δημόσια διαβούλευση του νομοσχεδίου, ότι οι προϋποθέσεις ένταξης στο μητρώο φορέων, στο ΓΕΜΗ, δηλαδή, που μπορούν να ασκήσουν αντιπροσωπευτική αγωγή, είναι αυστηρότερες από αυτές που θέτει η ίδια η Οδηγία. Δηλαδή, η ίδια Πολιτεία, η Κυβέρνηση, δημιουργεί ένα πιο αυστηρό εγγυημένο πλαίσιο, σε σχέση με την ίδια την ευρωπαϊκή οδηγία. Ταυτόχρονα, το σχέδιο νόμου αναφέρει ότι η άσκηση αντιπροσωπευτικών αγωγών στο εσωτερικό της χώρας γίνεται από τους ίδιους φορείς και με τις ίδιες προϋποθέσεις με αυτές που η Οδηγία προσδιορίζει για όσες ασκούν αυτό το δικαίωμα στην ενιαία αγορά. Για ποιον λόγο επιλέχθηκε αυτή η αυστηροποίηση; Δεν νομίζετε κύριοι της Κυβέρνησης, ότι θα οδηγήσει αναπόφευκτα και σε αποκλεισμούς μεμονωμένων ενώσεων από τη δυνατότητα να χρησιμοποιούν το εν λόγω εργαλείο;

Τρίτον, η πρόβλεψη της παρ.4, των άρθρων 7 και 10 αντίστοιχα του νόμου, προσδιορίζει ότι τα μέλη των Διοικητικών Συμβουλίων των Ενώσεων Καταναλωτών που αποφασίζουν να ασκήσουν αγωγή που δεν έχει ευνοϊκή κατάληξη, φέρουν εις ολόκληρον τη νομική ευθύνη. Αυτό είναι προφανές, ότι αποτελεί ένα βαθύτατο αντικίνητρο στη χρήση του μέσου και θα ήθελα ένα σχόλιο εκ μέρους της Κυβέρνησης επ’ αυτού για τη σκοπιμότητα των εν λόγω προβλέψεων.

Τέταρτον, σε ότι αφορά στο phishing. Εκεί μοιάζει «το ένα χέρι να ράβει και το άλλο την ίδια, ακριβώς, στιγμή να ξηλώνει». Ενώ, επί της αρχής, η πρωτοβουλία είναι φιλόδοξη και θα επιτρέψει βήμα το βήμα στην Πολιτεία να «χτίσει» ένα θεσμικό πλαίσιο γύρω από ένα πραγματικό πρόβλημα, όπως είναι το ζήτημα του phishing, η γενική εξαίρεση που έχετε εισάγει, είναι δεδομένο ότι απαλλάσσει τον βασικό ένοχο της περιστάσεως, που δεν είναι άλλος από τις τράπεζες. Ποια είναι η σκοπιμότητα της πρόβλεψης για εξαίρεση των φορέων που έχουν εφαρμόσει μέτρα αυξημένης ασφάλειας και προσοχής, όταν είναι προφανές ότι αυτά τα μέτρα δεν έχουν φέρει αποτέλεσμα;

Πέμπτον, οι διατάξεις για την προστασία των ανηλίκων καταναλωτών. Κύριοι της Κυβέρνησης, αναφέρατε στην πρώτη συνεδρίαση, ότι γενικώς οι κυβερνήσεις θέλουν να κυβερνούν με υπουργικές αποφάσεις και γενικώς οι αντιπολιτεύσεις θέλουν να περνούν όλα από τη Βουλή. Ορθό είναι αυτό, αλλά στην περίπτωση των διατάξεων για τους ανήλικους καταναλωτές δεν έχουμε ένα δευτερεύον διαδικαστικό θέμα, οι ρυθμίσεις, επί της εφαρμογής του οποίου, να μεταφέρονται σε δευτερογενή νομοθεσία. Έχουμε ένα, εξόχως, σημαντικό ζήτημα. Εδώ έχετε «πετάξει» ένα «πυροτέχνημα» για ένα πράγματι πολύ σημαντικό θέμα. Η Εθνική Αντιπροσωπεία δεν έχει ιδέα για το ποια πρόκειται να είναι η ασκούμενη πολιτική. Ευαισθησία γύρω από το ζήτημα, προφανώς, και υπάρχει νομίζω από όλα τα μέλη του κοινοβουλίου. Είμαι βέβαιος από όλες τις πτέρυγες, όπως είπα. Αλλά ελάτε με έναν νόμο που να βάζει τις βασικές αρχές γύρω από το ζήτημα αυτό. Ο κανονισμός προστασίας ανηλίκων καταναλωτών είναι προφανές ότι θα έπρεπε να αποτελεί το κύριο μέρος μιας νομοθετικής διαδικασίας και η εφαρμογή του δευτερεύουσα. Εδώ εμείς δεν έχουμε ούτε το ένα, ούτε το άλλο.

Έκτον, η διάταξη των άρθρων 73 και 74, είναι προφανές ότι αποσκοπεί στην αλλοίωση των συσχετισμών εντός των επιμελητηρίων. Θίγεται, δηλαδή, ο πυρήνας του επιμελητηριακού θεσμού. Ο ΣΥΡΙΖΑ γνωρίζετε, ότι είναι γενικά, επί της αρχής, της απλής αναλογικής στους Οργανισμούς Τοπικής Αυτοδιοίκησης και σε όλες τις εκφάνσεις του δημοσίου βίου, αλλά στην περίπτωση των επιμελητηρίων δεν υπάρχει καν ο φόβος μιας οιονεί ακυβερνησίας. Η διάταξη ως έχει, απλά περιορίζει την υποχρέωση των συνδυασμών να βρίσκουν τις απαιτούμενες συναινέσεις στον τρόπο, με τον οποίο γνωμοδοτούν προς την Πολιτεία. Άποψή μας είναι ότι αυτό είναι απαράδεκτο και ενάντια στο πνεύμα, όπως είπα πριν, του επιμελητηριακού θεσμού.

Επιτρέψτε μου έναν σχολιασμό και κάποιες ad hoc ερωτήσεις, επί του νομοσχεδίου, σε κάποια συγκεκριμένα μεμονωμένα άρθρα του. Σχετικά με το ζήτημα των Κυριακών, επειδή αναφέρθηκε και στη συζήτηση, επί της αρχής. Κύριοι συνάδελφοι, αισθάνομαι ότι χρειάζεται να κάνουμε ορισμένες διαφωτιστικές διευκρινίσεις. Για αρχή, να διευκρινίσουμε ξανά την ισχυρή μας αντίθεση, αναφορικά με την παρ.2, του άρθρου 19, με την οποία θεσμοθετείται το δικαίωμα σε οποιονδήποτε Δήμαρχο στη χώρα να επιτρέψει η λειτουργία των καταστημάτων όσες Κυριακές αυτός επιθυμεί και για όποιες περιοχές των διοικητικών ορίων, προφανώς, επιθυμεί. Αναφέραμε και στην προηγούμενη συνεδρίαση, ότι η συγκεκριμένη ρύθμιση θα οδηγήσει σε ένα διατοπικό ανταγωνισμό, με αποτέλεσμα να ασκηθεί στα μεγάλα αστικά κέντρα της χώρας -εκεί εμφιλοχωρεί ο κίνδυνος κύριοι συνάδελφοι, στα μεγάλα αστικά κέντρα, όπως στο Λεκανοπέδιο και τη Θεσσαλονίκη- πίεση από τις τοπικές εμπορικές ενώσεις, ώστε όλοι οι Δήμοι να έχουν ανοικτά τα καταστήματα τους τις Κυριακές. Είναι πολλαπλά -το τονίζω αυτό- επιστημονικά τεκμηριωμένο, ότι ανάλογες ρυθμίσεις δεν ευνοούν γενικότερα τον κλάδο του λιανεμπορίου, αλλά ευνοούν και μάλιστα εντόνως, τις μεγάλες και λίγες εταιρίες και αλυσίδες. Αυτό, εξάλλου, αναφερόταν ακόμη και στην πρώτη «εργαλειοθήκη» του ΟΟΣΑ, μέσα από την οποία, κατά τη διάρκεια του δεύτερου μνημονίου, επί υπουργίας του κ. Χατζηδάκη, εκκίνησε η διαδικασία της απελευθέρωσης της λειτουργίας των καταστημάτων.

Υπαινίχθηκε ο κ. Υπουργός εσφαλμένα στην προηγούμενη ομιλία του, ότι στην Ευρώπη όλα τα καταστήματα σε όλες τις χώρες λειτουργούν και είναι ανοικτά τις Κυριακές. Αυτό, κύριοι συνάδελφοι, είναι, απολύτως, παραπλανητικό. Τόσες συναντήσεις έχει κάνει ο κ. Υπουργός στις Βρυξέλλες, πρέπει να έχει κάνει και μία βόλτα στα καταστήματα τις Κυριακές. Τι συμβαίνει εκεί κύριοι; Είναι ανοιχτά, πράγματι, τα καταστήματα εστίασης και κάποια στη λογική των mini markets. Όλα τα υπόλοιπα καταστήματα είναι κλειστά. Αυτά συμβαίνουν στην πρωτεύουσα της Ευρώπης, στις Βρυξέλλες. Όχι σε κάποια κωμόπολη της Εσθονίας. Ο κανόνας στην Ευρώπη με εξαιρέσεις, βεβαίως, είναι τα καταστήματα να είναι κλειστά τις Κυριακές και αυτό, ανάλογα με τις πολιτικές ιδιαιτερότητες της κάθε χώρας, εξασφαλίζεται μέσα από την παρέμβαση, είτε των συνδικάτων, είτε της ίδιας της εκκλησίας. Έτσι, μέσα σε ένα παγκόσμιο και γενικευμένο κλίμα απορρύθμισης των αγορών, στον ενθουσιασμό για τον οποίο μετέχει και ο κ. Υπουργός, η Ευρώπη διατηρεί αντιστάσεις που αποσκοπούν στην προστασία των μικρομεσαίων επιχειρήσεων και των εργαζομένων τους.

Τα παραπάνω τεκμηριώνεται, εξάλλου, και από τις κυλιόμενες εκθέσεις της ίδιας της Ευρωπαϊκής Επιτροπής Operational restrictions in the retail sector, με τελευταία αυτή του 2017. Αυτό που ισχύει σε όλη την Ευρώπη, είναι ένας προβληματισμός για τον τρόπο, με τον οποίο εξυπηρετούνται τουριστικές περιοχές και φυσικά εξαιρέσεις που αφορούν καταστήματα που εξυπηρετούν καθημερινές μικροανάγκες, ανθοπωλεία, παντοπωλεία και ούτω καθεξής. Το ερώτημα, λοιπόν, που τίθεται κάθε φορά, είναι ποιος είναι ο βέλτιστος μηχανισμός επαναπροσδιορισμού μιας τουριστικής περιοχής, με τρόπο τέτοιο, ώστε να μην οδηγεί στην ένταση του διατοπικού ανταγωνισμού και των περιφερειακών ανισοτήτων, κύριε Πρόεδρε. Προέρχεστε από τη Θεσπρωτία που είναι, δυστυχώς, μία περιοχή απότοκος αυτών των κοινωνικών και περιφερειακών ανισοτήτων και νομίζω ότι πρέπει να κλείσει αυτή η «ψαλίδα» των περιφερειακών ανισοτήτων. Και αυτή η διάταξη του νομοσχεδίου, δυστυχώς, ενισχύει, «πυροδοτεί», έτι περαιτέρω, την ανισότητα στις μικρομεσαίες επιχειρήσεις της χώρας μας.

Η άρση των περιφερειακών ανισοτήτων, δεν είναι πολιτική που μπορεί να ασκηθεί σε επίπεδο Οργανισμών Τοπικής Αυτοδιοίκησης. Δεν μπορεί ο κάθε Δήμαρχος, κατά το δοκούν. Είναι, αμιγώς, εθνική πολιτική. Η διατήρηση ενός label playing field, η διατήρηση, δηλαδή, του δικαίου περί του ανταγωνισμού, δεν είναι πολιτική που εναπόκειται στους Οργανισμούς Τοπικής Αυτοδιοίκησης. Είναι καθαρά μία εθνική πολιτική. Το ίδιο και η εργατική νομοθεσία. Το ίδιο και η βούληση ή μη της στήριξης των μικρομεσαίων επιχειρήσεων.

Ανακεφαλαιώνοντας, λοιπόν, η διάταξη ως έχει, θα αποτελέσει ένα μηχανισμό έντασης του διατοπικού ανταγωνισμού και θα οδηγήσει με μαθηματική ακρίβεια στο άνοιγμα όλων των καταστημάτων, δηλαδή, και των μεγάλων καταστημάτων όλες τις Κυριακές. Η διάταξη, λοιπόν, είναι βαθιά «εχθρική» προς τα συμφέροντα των εργαζομένων και καταστροφική για τη μικρομεσαία επιχειρηματικότητα.

Γι’ αυτό, κύριοι της Κυβέρνησης, θα σας παρακαλούσαμε θερμά να την αποσύρετε.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δήμας.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Ευχαριστώ, κύριε Πρόεδρε.

Δεν μπορώ να αφήσω ασχολίαστο το γεγονός πώς η Αξιωματική Αντιπολίτευση ανακοίνωσε την αποχή της από τις συνεδριάσεις της Ολομέλειας του Εθνικού Κοινοβουλίου. Αυτό είπατε, όπως και ότι δεν θα ψηφίζετε στην Ολομέλεια. Αυτό δεν έχει ανακοινώσει ο ΣΥΡΙΖΑ;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** *(Ομιλεί εκτός μικροφώνου):* Παντού «παρών» στις συνεδριάσεις.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Θα ψηφίζετε στην Ολομέλεια, ναι ή όχι; Θα ψηφίζετε στην Ολομέλεια;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** *(Ομιλεί εκτός μικροφώνου)* Όχι, στην ψήφιση.

**ΧΡΙΣΤΟΣ ΔΗΜΑΣ (Υφυπουργός Ανάπτυξης και Επενδύσεων):** Δεν θα ψηφίζετε στην Ολομέλεια. Άρα, πολύ σωστά τα λέω, δεν θα ψηφίζετε στην Ολομέλεια. Αυτό είναι η περιφρόνηση της Δημοκρατίας, η οποία είναι αδικαιολόγητη και τα κοινοβουλευτικά κόμματα οφείλουν να συμμετέχουν στην Ολομέλεια, ψηφίζοντας. Και ειδικά ένα Κόμμα, όπως η Αξιωματική Αντιπολίτευση που έχει λάβει το 31,53% των πολιτών. Πώς θα εκφράσετε αυτούς τους πολίτες; Και επιτρέψτε μου να πω, ότι η αποχή είναι, σε κάθε περίπτωση, μία φοβική και δειλή στάση. Δεν είναι υπεύθυνη στάση αυτή της Αξιωματικής Αντιπολίτευσης και σας καλώ να την αναθεωρήσετε.

Πάμε τώρα, όμως, στο νομοσχέδιο και ειδικότερα στα άρθρα 58 έως 63 και στο άρθρο 81, άρθρα που αφορούν στην έρευνα και την καινοτομία. Με τη διάταξη του άρθρου 58 του σχεδίου νόμου, προβλέπεται η ίδρυση και λειτουργία επιτροπών ισότητας των φύλων και καταπολέμησης των διακρίσεων στα ερευνητικά κέντρα και ινστιτούτα της χώρας. Οι εν λόγω ρυθμίσεις θα συμβάλλουν στην ανάπτυξη και εγκαθίδρυση κλίματος και κουλτούρας ισότητας εντός των ερευνητικών κέντρων, στην εκπόνηση μελετών και ερευνητικών έργων για την ισότητα των φύλων στον ερευνητικό χώρο, με αποτέλεσμα την ακριβή αποτύπωση της πραγματικής κατάστασης, στην εκπαίδευση νέων ερευνητών σε ένα περιβάλλον, χωρίς διακρίσεις, στη δημιουργία κλίματος εμπιστοσύνης, μεταξύ των εργαζομένων στα ερευνητικά κέντρα, στη δημιουργία προϋποθέσεων ισότητας, εξέλιξης και ανέλιξης σε θέσεις ευθύνης, στη λήψη χρηματοδοτήσεων από ευρωπαϊκά προγράμματα όπως, π.χ. «Ορίζοντας Ευρώπη».

Επιτρέψτε μου, ένα πιο προσωπικό σχόλιο. Το ζήτημα της ισότητας των φύλων δεν είναι θέμα, το οποίο αφορά μόνο τις γυναίκες και αυτό είναι κάτι που πρέπει να το συνειδητοποιήσουμε, και το λέω συνειδητά, διότι όσοι συμμετέχουμε τώρα, με τη φυσική παρουσία Βουλευτές, είμαστε μόνο άντρες. Αφορούν τις κόρες μας, τις συζύγους μας, τις αδερφές μας, τις μητέρες μας, τις γιαγιάδες μας. Άρα, το θέμα της ισότητας των φύλων είναι πολύ σημαντικό, για να μην το αντιμετωπίσουμε.

Πάμε τώρα στο ζήτημα της διάταξης του άρθρου 59, όπου ιδρύεται στο Ερευνητικό Κέντρο «Αθηνά», το πρώτο Ινστιτούτο Ρομποτικής στην Ελλάδα. Κύριοι στόχοι του Ινστιτούτου είναι η διεξαγωγή βασικής έρευνας διεθνούς επιπέδου στη ρομποτική, με εφαρμογές σε μία διευρυμένη γκάμα κλάδων της βιομηχανίας, που περιλαμβάνουν τη γεωργία, τη ναυτιλία, τις μεταφορές, την ασφάλεια, την ιατρική, το διάστημα και όλους τους τομείς της οικονομίας, όπως πολύ σωστά ανέφερε και ο Εισηγητής της Πλειοψηφίας.

Η ανάπτυξη λογισμικού τεχνητής νοημοσύνης και υπολογιστικών εργαλείων για αναβάθμιση υπαρχόντων ρομποτικών τεχνολογιών, καθώς και ο σχεδιασμός νέων ρομποτικών συστημάτων, η δημιουργία εργαστηριακών χώρων με δυνατότητες για ανάπτυξη, πειραματισμό και δοκιμή ρομπότ. Τα εργαστήρια θα επιτρέπουν πειραματικές εργασίες και εγκατάσταση ρομπότ και την ανάπτυξη αυτόνομων συστημάτων, όπως είναι τα drone και συστημάτων καταγραφής κίνησης, η ίδρυση και διαχείριση χώρου μηχανοτρονικής υλοποίησης ρομποτικών πρωτοτύπων είναι τα γνωστά maker space, τα οποία θα μπορούν να χρησιμοποιηθούν στο επόμενο στάδιο από τη βιομηχανία για την παραγωγή προϊόντων που θα διοχετευθούν στην εγχώρια, αλλά και τη διεθνή αγορά. Στην οργάνωση, διασύνδεση και σύμπραξη του ελληνικού ρομποτικού οικοσυστήματος, σε επίπεδο φορέων, ιδρυμάτων, επιχειρήσεων και φυσικών προσώπων στην Ελλάδα και το εξωτερικό. Η συμμετοχή σε εργασίες απονομής διπλωμάτων, όπως διπλωματικές, μεταπτυχιακές και διδακτορικές διατριβές, σχετιζόμενων με ρομποτική απευθυνόμενα προς τους ερευνητές και τη βιομηχανία.

Εν κατακλείδι, η αποστολή του Ινστιτούτου είναι η διεξαγωγή υψηλού επιπέδου ανταγωνιστικής έρευνας αιχμής στον τομέα των ρομποτικών τεχνολογιών στα πεδία της ασφάλειας και διάσωσης, της ρομποτικής εξωτερικού πεδίου και της ρομποτικής υγείας και της κοινωνικής ρομποτικής στα πρότυπα κορυφαίων κέντρων του εξωτερικού, καθώς, επίσης, και η αξιοποίηση των ερευνητικών αποτελεσμάτων με μεταφορά τεχνολογίας και τεχνογνωσίας προς την κοινωνία, την πολιτεία και ιδιωτικούς φορείς με θετικές επιπτώσεις στην ανταγωνιστικότητα της εθνικής οικονομίας.

Με τη διάταξη του άρθρου 60, εξορθολογίζονται οι διοικητικές ποινές που επιβάλλονται στους διευθυντές των ερευνητικών κέντρων και ινστιτούτων, στην περίπτωση που δεν υποβληθούν εγκαίρως οι εκθέσεις πεπραγμένων και αξιολόγησης. Σημειωτέον, η έκθεση αξιολόγησης της θητείας τους δεν πραγματοποιείται από τους ίδιους, αλλά από το προσωπικό του ερευνητικού κέντρου ή ινστιτούτου με μυστική διαδικασία. Έτσι με τις ισχύουσες σήμερα διατάξεις στον διευθυντή ενός ερευνητικού κέντρου θα μπορούσε να επιβληθεί η ποινή της παύσης των καθηκόντων του ακόμα και όταν τον ίδιο δεν τον βαρύνει οποιαδήποτε ευθύνη ή υπαιτιότητα από τη μη υποβολή της έκθεσης. Εξάλλου, η τυχόν παύση διευθυντών, και μάλιστα, χωρίς δική τους υπαιτιότητα, προκαλεί και προφανή βλάβη στην ομαλή λειτουργία των ερευνητικών κέντρων και των ινστιτούτων της χώρας.

Περαιτέρω, οι μέχρι σήμερα ισχύουσες διατάξεις είναι και ανεφάρμοστες, κατά το μέρος που προβλέπουν, για την κατάθεση των εκθέσεων, προθεσμία ενός μηνός από τη λήξη της θητείας των διευθυντών, επί ποινή απόρριψης της υποψηφιότητάς τους. Ενώ, όμως, οι επιτροπές αποφαίνονται, ήδη, πριν την ως άνω προθεσμία, ώστε κατά τη λήξη της θητείας των προηγούμενων διευθυντών να έχουν οριστεί οι νέοι, με αποτέλεσμα να μην δύνανται οι επιτροπές να λάβουν υπόψιν το γεγονός της μη υποβολής των εν λόγω εκθέσεων.

Στο άρθρο 61, προβλέπεται το ειδικό επιστημονικό τεχνικό προσωπικό των ερευνητικών κέντρων και των ινστιτούτων, όπου οφείλουν να παρέχουν τις υπηρεσίες τους, κατ’ ελάχιστον 26 ώρες εβδομαδιαίως, οι οποίες κατανέμονται σε, τουλάχιστον, τέσσερις εργάσιμες ημέρες. Με τα έως σήμερα ισχύοντα, ήτοι με υποχρεωτική οκτάωρη εργασία ημερησίως, επί πέντε μέρες την εβδομάδα, το ειδικό επιστημονικό τεχνικό προσωπικό των ερευνητικών κέντρων δεν δύναται ευχερώς να αναλάβει ερευνητικά έργα και εναπόκειται στην εθελοντική συνεισφορά ή συμμετοχή του προσωπικού σε αυτά. Σημειωτέον, ότι η υπερωριακή απασχόληση που δύνανται να έχουν είναι αφενός, ελάχιστη, μέχρι 20 ώρες μηνιαίως και αφετέρου, υπόκειται σε διατυπώσεις και αποφέρει ελάχιστη αμοιβή. Επιπλέον, το αντίστοιχο προσωπικό των ΑΕΙ έχει τη δυνατότητα 26 ωρών υποχρεωτικής παρουσίας στα ΑΕΙ σε τέσσερις εργάσιμες ημέρες. Έτσι με τα παρεχόμενα κίνητρα αναμένεται να αυξηθεί η παραγωγικότητα των ερευνητικών φορέων ολόκληρης της χώρας.

Με τη διάταξη του άρθρου 62, θεσπίζεται επιβράβευση σε ποσοστό 5%, επί του συνόλου των αιτήσεων συμβάσεων των ερευνητικών και τεχνολογικών φορέων που τελούν υπό την εποπτεία της Γενικής Γραμματείας Έρευνας και Καινοτομίας . Οι εν λόγω συμβάσεις αφορούν προγράμματα-δράσεις που χρηματοδοτούνται σε ποσοστό 100% από την Ευρωπαϊκή Ένωση. Η συμμετοχή των ερευνητικών και τεχνολογικών φορέων σε αυτά τα προγράμματα, σε αυτές τις δράσεις, αφενός, συμβάλλει στην επίδειξη από πλευράς τους σημαντικών επιστημονικών και τεχνολογικών επιτευγμάτων σε ερευνητικές περιοχές με μεγάλο ενδιαφέρον για τον άνθρωπο και την κοινωνία και αφετέρου, αποτελεί μέσο συνεχούς εισροής κονδυλίων από την Ευρωπαϊκή Ένωση, μέσω της υψηλού επιπέδου έρευνας που πραγματοποιούν, με απώτερο στόχο την αύξηση της διεθνούς ανταγωνιστικότητας της χώρας.

Τα υποψήφια προς επιβράβευση έργα εγκρίνονται μετά από προκηρύξεις της Ευρωπαϊκής Ένωσης και οι προτάσεις υποβάλλονται σε ανταγωνιστικό περιβάλλον με σημαντική εισροή κοινοτικών κονδυλίων. Ως πηγή χρηματοδότησης ορίζεται το συγχρηματοδοτούμενο Πρόγραμμα Δημοσίων Επενδύσεων, που περιλαμβάνει έργα που χρηματοδοτούνται από πόρους της Ευρωπαϊκής Ένωσης και άλλων διεθνών χρηματοδοτικών οργανισμών και από εθνικούς πόρους. Μέσω της θεσμοθέτησης της επιβράβευσης, οι ερευνητικοί και τεχνολογικοί φορείς αφενός, θα μπορέσουν να προβούν στη στήριξη νέων επιστημόνων μέσω υποτροφιών συμβάσεων ορισμένου έργου ή αναθέσεων έργου αφετέρου, θα αυξήσουν τη συνεργασία τους με άλλους εμπλεκόμενους φορείς.

Κατ’ ουσίαν, με την απόδοση της επιβράβευσης η δημόσια πολιτική θα εστιάσει στην καινοτομία για την παραγωγή και αξιοποίηση γνώσης, δεδομένου ότι η τεχνολογική αλλαγή προκύπτει από καινοτομικές δραστηριότητες και δίνει ευκαιρίες για περαιτέρω επενδύσεις στην παραγωγική ικανότητα, δημιουργεί μακροπρόθεσμα θέσεις εργασίας και αύξηση εσόδων. Με τη διάταξη του άρθρου 63, επιδιώκεται, άνευ δημοσιονομικού κόστους, η κανονικοποίηση διαδικασιών και πληρωμών εκ μέρους ερευνητικών φορέων προς ερευνητικό προσωπικό. Αυτό οφειλόταν στην εκ μέρους του δημοσίου παράλειψη πρόβλεψης ειδικής βεβαίωσης πίστωσης για διαδικασίες εκλογής, διορισμού, εξέλιξης μελών ερευνητικού προσωπικού, καίτοι υφίσταται γενική βεβαίωση πίστωσης. Το ζήτημα είχε ως συνέπεια να μην αναγνωρίζεται και να μην περιλαμβάνεται στην τακτική επιχορήγηση και δαπάνη για εκλεγέντες ερευνητές γ΄, καίτοι έχουν δημοσιευθεί σε οικείο ΦΕΚ εξελίξεις και μισθολογικές ωριμάνσεις σε βαθμίδες β΄ και α΄ ή τη μονιμοποίηση μελών του ερευνητικού προσωπικού, ποσά αποζημίωσης, λόγω υποχρεωτικής αφυπηρέτησης, εξαιτίας συμπλήρωσης του νόμιμου ορίου ηλικίας.

Τέλος, με τη διάταξη του άρθρου 81, αντικαθίσταται η έκδοση προεδρικού διατάγματος με την έκδοση κοινής υπουργικής απόφασης για την ενσωμάτωση στο εθνικό δίκτυο των απαιτήσεων που απορρέουν από τις Οδηγίες της EURATOM, αναφορικά με την ασφαλή διαχείριση των αναλωθέντων καυσίμων και των ραδιενεργών αποβλήτων. Έτσι παρέχεται η αναγκαία ευελιξία και ταχύτητα για την έκδοση του εθνικού προγράμματος για τη διαχείριση των αναλωθέντων καυσίμων και των ραδιενεργών αποβλήτων.

Επιτρέψτε μου, κλείνοντας, να πω, ότι όλες αυτές οι διατάξεις έχουν συζητηθεί το τελευταίο χρονικό διάστημα εκτενώς, τόσο στη Σύνοδο των Προέδρων των Ερευνητικών Κέντρων, όσο και με τα Σωματεία Εργαζομένων στα Ερευνητικά Κέντρα της χώρας. Είναι αποτέλεσμα σύνθεσης απόψεων και πιστεύουμε ότι θα βρουν την κατάλληλη ανταπόκριση και από τα υπόλοιπα κόμματα της Εθνικής Αντιπροσωπείας.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ (Ειδικός Αγορητής του Κινήματος Αλλαγής):** Κύριε Πρόεδρε,κύριε Υπουργέ, κυρίες και κύριοι συνάδελφοι, έπειτα και από την ακρόαση των εμπλεκομένων φορέων, θα ήθελα να τονίσω ξανά, ότι η ενσωμάτωση στην ελληνική νομοθεσία της συγκεκριμένης Οδηγίας, είναι εξαιρετικής σημασίας για την πληρέστερη και αποτελεσματικότερη προστασία των συμφερόντων του καταναλωτικού κοινού.

Ωστόσο, όπως επισημάνθηκε και κατά τη προηγούμενη διαδικασία, κάποιες πρόσθετες τροποποιήσεις είναι, απολύτως, αναγκαίες, προκειμένου η αντιπροσωπευτική αγωγή να αποτελέσει έναν εξίσου επιτυχημένο θεσμό και να υλοποιηθεί, επίσης, με ορθότητα και αρτιότητα ο σκοπός της Οδηγίας, για την ενίσχυση, τη προστασία των καταναλωτών και τη διατήρηση φυσικά των επιτυχημένων μέτρων και εργαλείων.

Αναφορικά τώρα με το άρθρο 10α΄, «πεδίο εφαρμογής» και ειδικότερα την παρ. 1α΄ του άρθρου 4, προτείνουμε να τροποποιηθεί ως εξής: «Σε αντιπροσωπευτικές αγωγές που ασκούνται κατά προμηθευτών, ιδίως σε περίπτωση παράβασης των νομοθετημάτων» που ενδεικτικά παρατίθενται στο παράρτημα 2, να επιστρέψει, δηλαδή, στη μορφή που είχε στο κείμενο της δημόσιας διαβούλευσης. Και αυτό, γιατί με την προσθήκη αυτή, θα διασφαλίσει ο νόμος, ότι θα δίδει τη δυνατότητα προστασίας των καταναλωτών, μέσω αντιπροσωπευτικών αγωγών για την παραβίαση κάθε νομοθετήματος που άπτονται των δικαιωμάτων και των συμφερόντων τους, καθώς ο υφιστάμενος κατάλογος του παραρτήματος 2, όπως είπα και στην πρώτη συνεδρίαση, δεν είναι πλήρης και ενδέχεται να χρειάζεται συνεχώς συμπλήρωση, διαδικασία, σχετικώς, χρονοβόρα και σε κάθε περίπτωση, επιζήμια για τους καταναλωτές.

Στο άρθρο 5, σε ότι αφορά στις ενώσεις καταναλωτών, στο Κεφάλαιο Β΄ «Ενώσεις Καταναλωτών άρθρο 10γ΄ Ενώσεις Καταναλωτών, παρ. 4, εδάφιο 10, ζητάμε να απαλειφθεί η φράση «που μπορούν να γίνονται» και να τροποποιηθεί ως εξής: «τις επιχορηγήσεις ή τις παραχωρήσεις από το ελληνικό δημόσιο σε ενώσεις που έχουν οριστεί ως νομιμοποιούμενοι φορείς», σύμφωνα με το άρθρο 10στ΄ και να προστεθεί εδάφιο «για συλλογική χρηματοδότηση ή συμμετοχική χρηματοδότηση, τόσο για τις δράσεις που άπτονται των ενδιαφερόντων των καταναλωτών». Θεωρούμε, λοιπόν, επιβεβλημένη την υποχρέωση της Πολιτείας να επιχορηγεί τις ενώσεις των καταναλωτών και να μην εναπόκειται στη διακριτική ευχέρεια, δεδομένου ότι συνδράμουν και συμπληρώνουν το έργο της Πολιτείας, όπως προβλέπει και αναγνωρίζει η ενωσιακή νομοθεσία.

Μιας και αναφέρθηκα στο θέμα της χρηματοδότησης, επιτρέψτε μου να αναφερθώ τώρα και στο άρθρο 8, Κεφάλαιο Ε΄ άρθρο 10, «χρηματοδότηση αντιπροσωπευτικών αγωγών», καθώς θεωρούμε επιβεβλημένο στο συγκεκριμένο άρθρο να τροποποιηθεί, ώστε να προβλεφθεί χρηματοδότηση υπό προϋποθέσεις. Είναι αξιοσημείωτο, ότι το συνολικό κόστος των αντιπροσωπευτικών αγωγών είναι, εξαιρετικά, υψηλό. Ως εκ τούτου, το υψηλό κόστος αποτελεί σοβαρό εμπόδιο για τις ενώσεις καταναλωτών, οι οποίες είναι μη κερδοσκοπικές ενώσεις και τα έσοδά τους είναι αρκετά περιορισμένα, κυρίως από τις συνδρομές μελών. Επιπροσθέτως, να αναφέρουμε, ότι οι προμηθευτές είθισται να είναι εταιρείες με μεγάλο κύκλο εργασιών, οι οποίοι διαθέτουν οικονομικούς πόρους και οργανωμένες νομικές υπηρεσίες, σε αντίθεση με τις ενώσεις καταναλωτών, οι οποίες λειτουργούν σε μεγάλο βαθμό εθελοντικά και κύριος σκοπός τους είναι η προάσπιση των δικαιωμάτων και οικονομικών συμφερόντων των καταναλωτών και ιδίως των ευάλωτων. Κατά συνέπεια, θεωρούμε απαραίτητο να υπάρξει ένας διαφορετικός συνδυασμός πηγών χρηματοδότησης.

Αναφορικά τώρα με το άρθρο 7, στο άρθρο 10ια΄, προτείνουμε να προστεθεί η παρ.9 ως εξής: «Ο νομιμοποιούμενος φορέας μπορεί να αιτείται τα μέτρα επανόρθωσης και η αποκατάσταση του παρόντος άρθρου και για κάθε φυσικό ή νομικό πρόσωπο, στο οποίο τυγχάνουν εφαρμογής οι διατάξεις, με βάση την προστασία του καταναλωτή». Και αυτό το προτείνουμε, γιατί πολύ σωστά επισημάνθηκε, ότι ο ισχύων νόμος επεκτείνει την προστασία του καταναλωτή και στις μικρές επιχειρήσεις, οπότε θα πρέπει να προβλεφθεί η επέκταση της προστασίας και στη συγκεκριμένη κατηγορία. Ως εκ τούτου, οι ενώσεις καταναλωτών θα πρέπει να δύνανται να τους εκπροσωπούν στα δικαστήρια.

Στο ίδιο άρθρο 10β΄ και στον τίτλο τώρα «δικονομικά ζητήματα σχετικά με την άσκηση αντιπροσωπευτικής αγωγής», θα πρέπει να προστεθεί και το άρθρο 19 της Οδηγίας που έχει παραληφθεί. Επιπροσθέτως, αν και αναφέρονται στην επικεφαλίδα τα άρθρα της Οδηγίας, η συγκεκριμένη διάταξη δεν περιλαμβάνει κάτι για τη ταχύτητα της διαδικασίας, ούτε για αποδεικτικά μέσα και τις κυρώσεις, όπως, επίσης, στην παρ.8, αν και αναφέρεται στην επικεφαλίδα η διάταξη, δεν περιλαμβάνει κάτι για τα αποδεικτικά μέσα. Επίσης, είναι αναγκαία η προσθήκη ειδικής πρόβλεψης, καθώς με τη σχετική Οδηγία, αυτή η πρόβλεψη υλοποιείται στο άρθρο 18 της Οδηγίας.

Σε ότι αφορά τώρα στο άρθρο 9, εξουσιοδοτικές διατάξεις, τροποποίηση του άρθρου 14, ειδικότερα για τις υποχρεώσεις των ενώσεων καταναλωτών, σχετικά με τα τηρούμενα βιβλία και τα στοιχεία που προσκομίζονται στην επιτροπή του άρθρου 10 ζ΄, προτείνουμε να ορίζονται με νομοθετική διάταξη, σύμφωνα με τα όσα προβλέπονται στο άρθρο 10, του ν.2251/1994, στα πλαίσια διαφάνειας και των απαιτήσεων περί εταιρικής διακυβέρνησης και να μην ορίζονται με απόφαση του εκάστοτε Υπουργού Ανάπτυξης και Επενδύσεων.

Στην ίδια παράγραφος, στο εδάφιο 4ια΄, προτείνουμε να καταργηθεί και να αντικατασταθεί με άλλο σύστημα διαχείρισης αναφορών και μεθοδολογίας σχεδιασμού ελέγχου, έχοντας ως κύριο σκοπό τη μεγιστοποίηση του οφέλους από την εξέταση των καταγγελιών. Ειδικότερα, το εν λόγω σύστημα θα πρέπει να εφαρμόζει κριτήρια προτεραιοποίησης των καταγγελιών, με βάση τον κίνδυνο βλάβης των καταναλωτών και τον θετικό αντίκτυπο ή το αποτέλεσμα ελέγχου που προσδοκάται από τη διεξαγωγή του ελέγχου. Επιπλέον, θα δίνεται ιδιαίτερη βαρύτητα στην προστασία των ευάλωτων μονάδων, ενώ στο πλαίσιο εμπέδωσης σχέσεων εργασίας με άλλους φορείς που συμπράττουν στην εποπτεία της αγοράς, οι θεμελιωμένες καταγγελίες των τελευταίων, θα αποκτούν πρόσθετη για την αξιολόγησή τους βαρύτητα. Σε κάθε περίπτωση, θα καταγράφεται το σύνολο των καταγγελιών και θα διαφυλάσσεται η δυνητική διεξαγωγή του ελέγχου σε όλο το φάσμα της προστασίας.

Άλλωστε, πρέπει να πούμε ότι η ισχύουσα σήμερα με αριθμό 74784/5.7.2021 σχετική απόφαση του Υπουργού Ανάπτυξης και Επενδύσεων, απέχει μακράν από αυτές τις απαιτήσεις, ενώ θέτει αυστηρά κριτήρια και αξιώνει υψηλές βαθμολογίες για την αξίωση των καταγγελιών, που ουσιαστικά αποκλείουν την εξέταση συντριπτικού μέρους και σημαντικών καταγγελιών, κάτι το οποίο θα πρέπει φυσικά να αλλάξει προς όφελος των καταναλωτών.

Τέλος, θεωρούμε αναγκαία την αναβάθμιση της Διεύθυνσης Καταναλωτή με ένα πιο ισχυρό αποτελεσματικό σχήμα, με την κατάλληλη στελέχωση και εξειδίκευση του προσωπικού και ουσιαστική άσκηση ελέγχου.

Επίσης, στο άρθρο 22, παρ.1, του εδαφίου β΄, θεωρούμε επιτακτική ανάγκη να απαλειφθεί η φράση «λαμβάνοντας υπόψη ιδίως τη φύση των εξειδικευμένων διαπιστευτηρίων ασφαλείας», όπου πρέπει να προβλεφθεί ρητά το βάρος απόδειξης για βαριά αμέλεια να βαρύνει τις τράπεζες. Θεωρούμε ότι στο νομοσχέδιο που είχε τεθεί σε δημόσια διαβούλευση, θα πρέπει να τελειώνει με το 4ο εδάφιο, το οποίο συμπεριλαμβανόταν στο συγκεκριμένο άρθρο και προστέθηκε στο παρόν νομοσχέδιο.

Θα θέλαμε να τονίσουμε, ότι η συγκεκριμένη προσθήκη είναι, άκρως, επαχθής για τους καταναλωτές, καθώς ακυρώνει την ευθύνη των τραπεζών, αφού αφήνει στη διακριτική τους ευχέρεια, να αποδείξουν ότι διαθέτουν και εφαρμόζουν εξελιγμένους μηχανισμούς ελέγχου των συναλλαγών, πράγμα που δεν δύναται να ελέγξει ο καταναλωτής. Τη ζημιά, λοιπόν, θα πρέπει να την αναλαμβάνει η τράπεζα, ως έχουσα την ευθύνη για την υιοθέτηση επαρκών μέτρων ασφαλείας στα συστήματά της και μόνο σε περίπτωση δόλου να ευθύνεται ο καταναλωτής. Στην ουσία, λοιπόν, με αυτή την παράγραφο, καθίσταται πρακτικά μη εφαρμόσιμη η αίτηση του καταναλωτή για αποζημίωση και ως εκ τούτου, δεν θα είναι προς όφελος του καταναλωτή, με κίνδυνο να υπονομεύσει το οικονομικό του συμφέρον.

Επίσης, προτείνουμε σύμφωνα και με την πρόταση της ΕΚΠΟΙΖΩ, να υποχρεωθούν οι τράπεζες να υιοθετήσουν συγκεκριμένες διαδικασίες ασφάλειας και προστασίας των καταναλωτών και των συστημάτων τους, όπως, πρώτον, την άμεση εξέταση και διευθέτηση καταγγελιών, προκειμένου τη γρήγορη αποτροπή απάτης εις βάρος του καταναλωτή.

Δεύτερον, την ευθύνη της τράπεζας, στην περίπτωση μη τήρησης καθηκόντων επιμέλειάς της προς τον καταναλωτή. Τα καθήκοντα αυτά συνίστανται στις υποχρεώσεις αντίστοιχες προς αυτές του καταναλωτή, δηλαδή, στην υποχρέωση συνεχούς εποπτείας και ασφάλειας στο σύστημα και τον λογαριασμό και άμεση προειδοποίηση του καταναλωτή, σε περίπτωση που αντιληφθεί κάποια ύποπτη κίνηση εις βάρος του.

Τρίτον, επιπλέον, ευθύνη της τράπεζας για τη μη έγκαιρη ενημέρωση από τον πελάτη- θύμα, σε περίπτωση αδράνειας ή καθυστέρησης και τέταρτον, η τράπεζα να ευθύνεται, αν η υποκλοπή του τραπεζικού λογαριασμού προσωπικών στοιχείων και χρημάτων του πελάτη, γίνεται εξ αιτίας της παράβασης του δικού της ηλεκτρονικού συστήματος ασφαλείας ή λογισμικού που διατηρεί στοιχεία πελατών και δεν έχει τηρήσει τα μέτρα αυξημένης επιμέλειας και προσοχής που απαιτούνται, κατά τη διενέργεια ηλεκτρονικών τραπεζικών συναλλαγών για τον περιορισμό της έκθεσης του καταναλωτή στον κίνδυνο απώλειας της περιουσίας του.

Κύριε Πρόεδρε, κύριε Υπουργέ, κυρίες και κύριοι συνάδελφοι, καθώς φθάνω στην εξάντληση του διαθέσιμου χρόνου, επιφυλάσσομαι και στην επόμενη συνεδρίαση να σχολιάσω λοιπές διατάξεις του συγκεκριμένου νομοσχεδίου.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Θα σταθούμε, βεβαίως, σήμερα, στη συζήτηση κατ’ άρθρον, στα πιο ουσιώδη και στα πιο χαρακτηριστικά άρθρα αυτού του νομοσχεδίου, γιατί τα περισσότερα θαρρώ ότι είναι τεχνικής φύσεως και διαδικαστικού χαρακτήρα.

Πριν, όμως, από αυτό, θα ήθελα να σχολιάσω την απάντηση που έδωσε ο κ. Υπουργός χθες, στην παρατήρηση μας για το καλάθι της φτώχειας. Καλά θα ήταν να είναι εδώ και ο κ. Γεωργιάδης, αλλά δεν νομίζω ότι είναι δύσκολο να πληροφορηθεί τα όσα θα πούμε, διότι τα Πρακτικά βγαίνουν πάρα πολύ γρήγορα.

Είπε, λοιπόν, ο κ. Υπουργός χθες, απαντώντας στη φράση του Κ.Κ.Ε., για το «καλάθι της φτώχειας» και μεταφέρω τα ακριβή του λόγια, «ότι, πράγματι, το καλάθι του νοικοκυριού σχεδιάστηκε και θεσμοθετήθηκε για να προστατεύσει, κυρίως, τους οικονομικά ευάλωτους». Και συνέχισε, «αν έχεις πράγματι οικονομική ανάγκη και σου αρέσουν αυτά τα προϊόντα και τα χρειάζεσαι, να τα πάρεις. Γιατί είναι κακό αυτό;», αναρωτήθηκε. «Δεν καταλαβαίνω όλη την κριτική και την γκρίνια που συνεχώς κάνετε», είπε, απευθυνόμενος προς εμάς, προς το Κ.Κ.Ε..

Πρώτα απ’ όλα, θα θέλαμε να του πούμε ότι δεν μας χαρακτηρίζει η γκρίνια. Η διεκδίκηση, ναι. Η συνέπεια λόγων και έργων, ναι. Ο αγώνας, ναι. Αλλά η γκρίνια δεν είναι αυτή που μας χαρακτηρίζει. Αλλού αναζητήστε την γκρίνια. Όμως, επί της ουσίας, η φτώχεια των πολλών -θα θέλαμε να του πούμε- δεν είναι ένα φυσικό φαινόμενο. Είναι ένα συστατικό στοιχείο του συστήματος που ζούμε, του καπιταλισμού, όπως συστατικό στοιχείο είναι ταυτόχρονα και ο πλούτος των λίγων, η φτώχεια των πολλών. Το ένα, μάλιστα, η φτώχεια των πολλών και ο πλούτος των λίγων, συνεπάγεται και προϋποθέτει το άλλο. Δεν είναι ανεξάρτητα. Και η πολιτική σας, η κυβερνητική πολιτική, όπως και όλων, βεβαίως, των διαχειριστών αυτού του εκμεταλλευτικού συστήματος που προηγήθηκαν, αλλά και αυτών που έπονται και μετά τις εκλογές και γεννάει και συντηρεί και εξαπλώνει τη φτώχεια. Δηλαδή, στη σημερινή εποχή, όπως πάντα άλλωστε, διευρύνει εκείνο το χάσμα, ανάμεσα στο πώς ζουν οι περισσότεροι άνθρωποι σήμερα και στο πώς μπορούν να ζήσουν, με βάση τις δυνατότητες της εποχής και πως αξίζουν, τελικά, ως άνθρωποι, να ζουν. Αυτή είναι η σημερινή εκδοχή της φτώχειας. Η διεύρυνση αυτού του χάσματος που διαρκώς μεγαλώνει.

Επειδή η φτώχεια είναι εδώ, βεβαίως, είναι παρούσα και η ανέχεια, να πούμε και να διευκρινίσουμε από την αρχή, ότι φυσικά και δεν είναι κακή οποιαδήποτε βοήθεια, για να αντιμετωπίσει κανείς τη φτώχεια. Ποιος είπε το αντίθετο; Εμείς, πάντως, δεν το λέμε. Βεβαίως, οποιαδήποτε βοήθεια είναι δεκτή για την αντιμετώπιση της φτώχειας. Είναι, όμως, τα κυβερνητικά μέτρα, αυτό που χρειάζονται σήμερα, πραγματικά, όλοι αυτοί οι οικονομικά ευάλωτοι, οι φτωχοί άνθρωποι, για να χρησιμοποιούμε τις σωστές εκφράσεις; Είναι αυτά που χρειάζονται σήμερα; Απαντούν τα κυβερνητικά μέτρα; Απαντά το καλάθι του νοικοκυριού στο πρόβλημα της ακρίβειας που αντιμετωπίζουν οι λαϊκές οικογένειες; Την απάντηση τη δίνει η ίδια η ζωή. Τη γνωρίζετε και εσείς. Είναι όχι. Και αυτό το ξέρετε.

Αν θέλατε, πραγματικά, να βοηθήσετε όλους όσους δυσκολεύονται να τα βγάλουν πέρα -και αυτοί γίνονται διαρκώς περισσότεροι- θα δεχόσασταν και εσείς, αλλά και τα υπόλοιπα κόμματα -γιατί και τα υπόλοιπα κόμματα απέρριψαν, δια της σιωπής, τις προτάσεις του Κ.Κ.Ε. - τις προτάσεις νόμου που κατέθεσε το Κομμουνιστικό Κόμμα Ελλάδας. Δηλαδή, κατάργηση του ΦΠΑ στα είδη πλατιάς λαϊκής κατανάλωσης και του ειδικού φόρου κατανάλωσης στα καύσιμα και στην ενέργεια και βεβαίως, γενναία μείωση και πλαφόν στις τιμές στα βασικά είδη. Σε αυτά, τέλος πάντων, που είναι μέσα στο καλάθι του νοικοκυριού, στα είδη πλατιάς κατανάλωσης, όπως είναι, για παράδειγμα, τα βασικά είδη διατροφής.

Βέβαια, δεν φτάνει αυτό. Θα δίνατε πραγματικές, γενναίες αυξήσεις στους μισθούς και τις συντάξεις. Θα επαναφέρατε τον 13ο και τον 14ο μισθό, τον οποίο, από κοινού, καταργήσατε όλοι, όπως και τη 13η και τη 14η σύνταξη. Θα επαναφέρατε τις τριετίες στον ιδιωτικό τομέα -σας το τόνισε σήμερα και η εκπρόσωπος των εργαζομένων- που τις «κόψατε» όλοι σας και ήταν μία αύξηση 10% στο μισθό των εργαζομένων. Από το 2012 είναι «κομμένες» αυτές οι τριετίες και τις συλλογικές συμβάσεις, τις οποίες, βεβαίως, «τσάκισαν» οι κυβερνήσεις, για χάρη της μεγαλοεργοδοσίας. Αυτά, εν ολίγοις, για το ζήτημα του καλαθιού του νοικοκυριού και για το ζήτημα της φτώχειας.

Τώρα, σε ότι αφορά στο νομοσχέδιο, η ελληνική κοινωνία, όπως και κάθε κοινωνία, δεν είναι γενικώς και αορίστως μια κοινωνία καταναλωτών. Ζούμε σε μία ταξική κοινωνία, όπου υπάρχουν καπιταλιστές, υπάρχουν πλουτοκράτες, υπάρχουν εργαζόμενοι, υπάρχουν φτωχοί. Δεν είμαστε όλοι, δηλαδή, καταναλωτές. Και όλοι, βέβαια, γνωρίζουν, ότι δεν έχουμε και την ίδια καταναλωτική δύναμη. Αλίμονο. Αυτά σε σχέση με τον ρόλο των ενώσεων καταναλωτών και όλων αυτών των οργανώσεων που προσπαθούν να βοηθήσουν τους καταναλωτές. Δεν μηδενίζουμε το έργο τους, αλλά από την άλλη, δεν θεωρούμε ότι η καταναλωτική δυνατότητα του κάθε ανθρώπου, μπορεί να λυθεί από τέτοιου είδους ρυθμίσεις, όπως είναι αυτές που περιέχονται σε αυτό το νομοσχέδιο.

Θέλω, όμως, με βάση και τα όσα είπα στην αρχή, να σταθούμε σε δύο από τα πιο εμβληματικά άρθρα αυτού του νομοσχεδίου, που δεν είναι άλλα από τα άρθρα 18 και 19, τα οποία και καταψηφίζουμε, τα οποία χαρακτηρίζουν και το ίδιο το νομοσχέδιο και έρχονται να ρυθμίσουν το ωράριο της λειτουργίας των καταστημάτων και το άνοιγμά τους τις Κυριακές. Όπως σωστά ειπώθηκε και στην προηγούμενη συνεδρίαση, ενσωματώνουν και αθροίζουν όλους τους προηγούμενους νόμους και τις υπουργικές εγκυκλίους, που απελευθέρωναν σταδιακά -και με όλες τις κυβερνήσεις μάλιστα, η κάθε μία «πατούσε» στα βήματα της προηγούμενης και προχωρούσε- αίροντας διάφορους περιορισμούς που υπήρχαν σε τετραγωνικά μέτρα στις αλυσίδες καταστημάτων και στα shop in shop, δίνοντας το δικαίωμα να ανοίγουν καταστήματα κάτω και από αυτή την πολύ αφηρημένη έννοια των λεγομένων κεντρικών αγορών.

Συγκεντρώνουν, λοιπόν, όλα τα μέτρα των προηγούμενων κυβερνήσεων στα άρθρα 18 και 19, μέτρα τα οποία διεύρυναν το ωράριο λειτουργίας των εμπορικών καταστημάτων και των καταστημάτων παροχής υπηρεσιών και επιπλέον αίρουν εναπομείναντες περιορισμούς και δημιουργούν τις προϋποθέσεις, όχι μόνο για τη λειτουργία των εμπορικών καταστημάτων 32 Κυριακές τον χρόνο, κάτι που είναι δυνατό να συμβαίνει σήμερα με το υπάρχον θεσμικό πλαίσιο, αλλά σε πάρα πολλές περιπτώσεις όλες τις Κυριακές. Δεν θα υπάρχουν πλέον Κυριακές, που να μπορούν οι εργαζόμενοι να ξεκουραστούν και να δουν τις οικογένειές τους.

Συγκεκριμένα, παραμένει η νομοθεσία των οκτώ συγκεκριμένων Κυριακών ανοικτά καταστήματα σε όλη τη χώρα. Καθιερώνονται οι δύο επιπλέον Κυριακές, η 1η του Μάη και η 1η του Νοέμβρη, που είχαν θεσμοθετηθεί με το πρόσχημα των ενδιάμεσων εκπτώσεων. Παραμένει η πρόβλεψη για ανοιχτά καταστήματα όλες τις Κυριακές, από τον Μάιο μέχρι τον Οκτώβριο σε πολύ συγκεκριμένες περιοχές, στην Αθήνα, στο ιστορικό κέντρο, στον Πειραιά, στην περιοχή γύρω από το Αεροδρόμιο. Παραμένει η δυνατότητα να λειτουργούν τα καταστήματα τις Κυριακές, σε όλη τη διάρκεια του χρόνου, με βάση το μέγεθός τους σε περιοχές κάτω των 5.000 κατοίκων, ενώ με τη διάταξη περί περιοχών τουριστικού ή πολιτιστικού ενδιαφέροντος δίνεται η δυνατότητα να υπάρξει η πλήρης απελευθέρωση στο άνοιγμα καταστημάτων τις Κυριακές με μία απλή υπουργική απόφαση του Υπουργού Ανάπτυξης ή Τουρισμού ή Ναυτιλίας, μετά από πρόταση, βεβαίως, του οικείου Δήμου και όχι του αρμόδιου Αντιπεριφερειάρχη, όπως γινόταν μέχρι τώρα. Διευκολύνετε, δηλαδή, ακόμα περισσότερο. Έχει ενδιαφέρον να πούμε, ότι στα είδη καταστημάτων που επιτρέπεται να λειτουργούν όλες τις ώρες της ημέρας και όλες τις ημέρες της εβδομάδας προστίθενται και τα φωτογραφεία, κάτι που δεν ίσχυε μέχρι τώρα.

Φυσικά όλα αυτά που περιέχονται σε αυτά τα δύο άρθρα, το 18 και το 19, έρχονται να χειροτερέψουν ακόμα περισσότερο τη νομοθεσία, σχετικά με το άνοιγμα των καταστημάτων τις Κυριακές, να άρουν ακόμα και τα μικρά εμπόδια που υπήρχαν για την πλήρη κατάργηση της κυριακάτικης αργίας.

Είναι ξεκάθαρο ότι στόχος και αυτής της Κυβέρνησης και της πολιτικής της, όπως και των προηγούμενων βέβαια είναι -και δεν το κρύβει άλλωστε και η ίδια- η ενίσχυση της ανταγωνιστικότητας για το μεγαλύτερο εμπορικό κεφάλαιο, «χτυπώντας», ταυτόχρονα, και τα εργασιακά δικαιώματα των εργαζομένων στο εμπόριο, αλλά πλήττοντας και τα μικρά εμπορικά καταστήματα, η φωνή αγωνίας των οποίων ακούστηκε σήμερα, για το ότι θα υποστούν κι αυτοί τις συνέπειες από αυτές τις κυβερνητικές επιλογές, καθώς χειροτερεύουν οι όροι δουλειάς των αυτοαπασχολούμενων που θα αναγκάζονται να φτάνουν πια στα όρια ακόμα και της φυσικής τους εξάντλησης, προκειμένου να ανταγωνιστούν τις μεγάλες αλυσίδες και τα πολυκαταστήματα. Είναι κάτι, βεβαίως, που θα προκαλέσει μεγάλη οργή στους εργαζόμενους στο εμπόριο και να είστε σίγουροι, ότι δεν θα το αφήσουν να περάσει έτσι.

Σε σχέση με τα άρθρα 38 έως 49, σχετικά με το ρυθμιστικό πλαίσιο που μπαίνει για την παλαίωση οίνων μέσω της υποθαλάσσιας πόντισης, εμείς δεν αμφιβάλαμε, ούτε αμφισβητήσαμε την εμπορική χρησιμότητα αυτής της διάταξης και αυτής της μεθόδου. Αλίμονο. Προσθέτει στην τιμή του προϊόντος, πωλείται ακριβότερα, κερδίζουν περισσότερα. Οι δικοί μας οι προβληματισμοί δεν έχουν σχέση με αυτό. Το ρυθμιστικό πλαίσιο, το οποίο προτείνετε, είναι, στην ουσία, η νομιμοποίηση μιας μεθόδου μάρκετινγκ, η οποία εξελίσσεται διεθνώς, και στην Ελλάδα εξελίσσεται με μία ανεξέλεγκτη πόντιση συσκευασιών κρασιού στη θάλασσα. Αυτό, πράγματι, ισχύει.

Δεν αμφιβάλουμε για την εμπορική χρησιμότητα της διάταξης. Αυτό για το οποίο αμφιβάλλουμε είναι η ύπαρξη επιστημονικών δεδομένων, ότι η μέθοδος αυτή συνεισφέρει στη βελτίωση του οίνου, συνεισφέρει χημικά, συνεισφέρει οργανοληπτικά, καθώς απ’ όσο γνωρίζουμε, ένα κρασί που είναι εμφιαλωμένο δεν υφίσταται παλαίωση. Δεν χρειάζεται δα να είναι κανείς επιστήμονας, για να το γνωρίζει αυτό. Γι’ αυτό και λέμε ότι πιθανά η συγκεκριμένη μέθοδος να κινείται και στα όρια της απάτης. Για τη μέθοδο μιλάμε. Το κρασί, βεβαίως, θα πωλείται πανάκριβα, όπως και πωλείται, με αυτή τη μέθοδο. Αυτό είναι, όμως, άλλο ζήτημα. Τη μέθοδο, φυσικά, θα την αξιοποιήσουν οι ισχυρότερες επιχειρήσεις, οι οποίες δραστηριοποιούνται στον τουρισμό κυρίως και μαζί με τον αιγιαλό και τις παραλίες θα καταλάβουν και ένα μέρος του βυθού μόνοι τους ή σε συνεργασία, μεγαλοοινοποιοί και μεγαλοξενοδόχοι. Εκεί πάει το πράγμα και δεν είναι παράξενο και μάλλον είναι αναμενόμενο να δημιουργηθεί και ένα πρόβλημα ακόμα για την παράκτια αλιεία, ενώ απ’ ό,τι φαίνεται η πόντιση θα επιτρέπεται και στις προστατευόμενες περιοχές -θα θέλαμε μια διευκρίνιση γύρω από αυτό το ζήτημα- και τα τέλη, βεβαίως, θα βαρύνουν και τους μικρούς παραγωγούς.

Όλη αυτή όλη η συζήτηση, γύρω από την πόντιση για την παλαίωση του κρασιού γίνεται την ίδια στιγμή που τα σταφύλια έμειναν στα αζήτητα κυριολεκτικά, γι’ αυτό γίνονται και οι κινητοποιήσεις στην Ελλάδα. Μην νομίζετε, ότι δεν έχουν τίποτα άλλο να κάνουν οι αγρότες και κατεβαίνουν σε κινητοποιήσεις. Υποφέρουν οι άνθρωποι, εισόδημα δεν έχουν. Δεν έχουν βγάλει τα έξοδά τους ακόμα και ανάμεσα σε αυτούς είναι και οι αμπελουργοί από την ώρα που πουλάνε τα σταφύλια τους σε τιμές κάτω του κόστους. Αντί, λοιπόν, να ικανοποιήσετε αυτά τα αιτήματα στους αγρότες και στους σταφυλοπαραγωγούς, έρχεστε να ικανοποιήσετε τα αιτήματα μεγάλων οινοποιητικών επιχειρήσεων και μεγάλων εν πάση περιπτώσει επιχειρηματιών. Το επόμενο βήμα, ίσως, είναι να τους δώσετε και «ζεστό» χρήμα, γιατί αυτή είναι η σειρά των ενεργειών, με επιδοτήσεις για την προώθηση, για συνέργειες, για cluster, κ.λπ.. Το ξέρουμε πάρα πολύ καλά και το περιμένουμε.

Στα άρθρα 50 έως 55, που αφορούν sτα escape rooms, παρά το ότι πρόκειται, στην ουσία, στις περισσότερες περιπτώσεις για μικρές επιχειρήσεις, δεν είναι μεγάλες οι επιχειρήσεις, ωστόσο θέλουμε να είμαστε -και πρέπει να είμαστε- ιδιαίτερα αυστηροί με τα ζητήματα της ασφάλειας της δημόσιας υγείας για τις εγκαταστάσεις, όπου λαμβάνουν χώρα αυτές οι δραστηριότητες των escape rooms, όχι μόνο για την ασφάλεια των συμμετεχόντων, αλλά και για την ασφάλεια του ίδιου του προσωπικού που εργάζεται σε αυτές τις επιχειρήσεις των escape rooms.

Για τις ηλεκτρονικές ψηφοφορίες στα επιμελητήρια, θα επαναλάβουμε την πάγια θέση μας, την πάγια αντίθεσή μας μάλλον, στις ηλεκτρονικές ψηφοφορίες. Πιστεύουμε ότι τίποτα δεν μπορεί να αντικαταστήσει τη δια ζώσης παρουσία και συμμετοχή σε οποιαδήποτε γενική συνέλευση. Δεν συμφωνούμε με τα likes, γιατί εκεί οδηγείται η κατάσταση με όλες αυτές τις ηλεκτρονικές πληροφορίες.

Κλείνω, μιας που είναι και ο αρμόδιος Υπουργός εδώ, με τα άρθρα που αφορούν sτην έρευνα. Κύριε Υπουργέ, σας άκουσα με προσοχή. Mε επιτροπές -εκτιμάμε- ότι δεν λύνεται το βασικό ζήτημα στα θέματα της ισοτιμίας της γυναίκας γενικώς και βεβαίως και στην έρευνα, που θα ήταν πάρα πολύ καλά πραγματικά με μία επιτροπή να έλυνες όλα σου τα ζητήματα. Δεν λύνονται, όμως. Κατά βάση, πρόκειται για μια διαχείριση μιας κατάστασης. Προσπαθείτε να αντιμετωπίσετε και εσείς κάποιες αντιφάσεις, που προκύπτουν από το ίδιο το σύστημα και από τη λειτουργία αυτών των επιτροπών θα εξαρτάται και ένα κομμάτι των χρηματοδοτήσεων. Αυτό αντιλαμβανόμαστε εμείς, διαβάζοντας τις διατάξεις, στα πλαίσια των αξιολογήσεων των ιδρυμάτων. Και δεν αντιμετωπίζεται το ζήτημα της ανισοτιμίας, γιατί η ανισοτιμία είναι υπαρκτό φαινόμενο και για τις γυναίκες, οι οποίες εργάζονται στον τομέα της έρευνας. Το γεγονός, ότι ο κλάδος βρίσκεται, πραγματικά, στην αιχμή των επιστημονικών εξελίξεων και ότι οι εργαζόμενοι σε αυτόν είναι επιστημονικά εξειδικευμένοι στον ανώτερο βαθμό, αυτό δεν αναιρεί, σε καμία περίπτωση, την ύπαρξη της γυναικείας ισοτιμίας. Τα φαινόμενα της γυναικείας ανισοτιμίας αναπαράγονται και σε αυτούς τους κλάδους αιχμής.

Μάλιστα, σε έναn εργασιακό χώρο, όπως είναι τα ερευνητικά κέντρα, στα οποία «βασιλεύουν» οι ελαστικές σχέσεις εργασίας, υπάρχει ουσιαστική έλλειψη μέτρων προστασίας της μητρότητας. Οι επιτροπές αυτές, είμαστε σίγουροι, ότι θα προωθούν τις επαγγελματικές λύσεις για τον συνδυασμό της οικογένειας και της καριέρας. Θα προωθούνται τα δωμάτια θηλασμού, αντί να προωθούνται οι άδειες μητρότητας, που έχουν ανάγκη οι γυναίκες που έχουν μικρά παιδιά.

Έφερα ορισμένα παραδείγματα, για να μην αναφερθώ στις ή στους νταντάδες της γειτονιάς και όλα όσα ξετυλίγονται ως ανεπαρκή υποκατάστατα, γιατί τέτοια είναι, μιας συρρικνωμένης ουσιαστικής προσχολικής αγωγής, η οποία ξεκινάει από τη βρεφική ηλικία. Από αυτή πρέπει να ξεκινάει. Η προσχολική αγωγή δεν είναι ανάγκη της μητέρας και της οικογένειας, είναι ανάγκη, πρώτα απ’ όλα, του ίδιου του παιδιού, γιατί είναι ο βασικός συντελεστής για την κοινωνικοποίηση ενός ανθρώπου που συντελείται σε αυτές ακριβώς τις ηλικίες.

Συνεπώς, οι επιτροπές αυτές, του άρθρου 58, δεν μπορούν σε καμία περίπτωση να αντιμετωπίσουν την ουσία των ταξικών φραγμών που υπάρχουν. Το γεγονός ότι στο έδαφος των εργασιακών σχέσεων που επικρατούν, αλλά και αυτής της έλλειψης δημόσιων και δωρεάν υπηρεσιών για τη φροντίδα της οικογένειας η ερευνήτρια που γίνεται μητέρα, κινδυνεύει να αποκοπεί από τη δουλειά και την εξέλιξή της, γιατί γίνεται, διαρκώς, περισσότερο ευέλικτη.

Στο άρθρο, το οποίο και καταψηφίζουμε, ορίζεται συμπληρωματική χρηματοδότηση προς ένα ερευνητικό κέντρο, αν μπορεί να προσελκύει περισσότερα προγράμματα και από περισσότερες κατευθύνσεις, να αξιοποιεί περισσότερα εργαλεία και σε σχέση με τη διασύνδεσή του με την αγορά. Τι συνέπειες θα έχει αυτό; Μα είναι ολοφάνερο. Θα οξυνθεί, θα ενταθεί, μάλλον, ο ανταγωνισμός, ανάμεσα στα ερευνητικά κέντρα. Αυτό θέλετε. Βεβαίως, βρίσκεται σε συνέχεια με εκείνη την πολιτική προτεραιότητα στις δημόσιες και ιδιωτικές επενδύσεις, συγκριτικά με τον τακτικό προϋπολογισμό. Δηλαδή, ο τακτικός προϋπολογισμός να δίνει όλο και λιγότερα χρήματα στα ερευνητικά κέντρα, τα οποία θα αναζητούν χρήματα και χρηματοδοτήσεις από την αγορά.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):**

Στο σημείο αυτό ο Αντιπρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κομνηνάκα Μαρία, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Συνεχίζουμε με τον Ειδικό Αγορητή της Ελληνικής Λύσης, τον κ. Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής Ελληνικής Λύσης):** Ευχαριστώ πολύ κύριε Πρόεδρε.

Σε σχέση με αυτά που ειπώθηκαν προηγουμένως για τον πληθωρισμό έχουμε τα εξής. Πρώτον, ο πληθωρισμός δεν είναι κακός, αρκεί να περιορίζεται στο 2-4% και να υπάρχουν, βέβαια, ανάλογες αυξήσεις μισθών, συν την άνοδο της παραγωγικότητας, φυσικά και των συντάξεων.

Δεύτερον, δεν μειώθηκε ο πληθωρισμός, αλλά ο ρυθμός ανόδου του. Είναι κάτι, εντελώς, διαφορετικό. Έχουν παγιωθεί οι υψηλές τιμές. Τρίτον, οι συγκρίσεις με την Ευρωπαϊκή Ένωση δεν είναι σωστές για τους εξής λόγους. Σε αρκετές χώρες της Ευρωπαϊκής Ένωσης η αιτία της ανόδου είναι η αύξηση των μισθών, σε αντίθεση με την Ελλάδα. Δεύτερον, σχεδόν, όλα τα προηγούμενα χρόνια, η Ελλάδα είχε αποπληθωρισμό, λόγω της πτώσης των μισθών και των συντάξεων, οπότε της ζήτησης, ενώ η Ευρωπαϊκή Ένωση πληθωρισμό εξαιτίας της ανόδου των μισθών. Τρίτον, δεν συγκρίνονται οι σχέσεις μισθών προς τις τιμές στην Ελλάδα με τις περισσότερες χώρες της Ευρωπαϊκής Ένωσης. Εκτός αυτού, στην Ελλάδα έχουμε τρομερή υπερφορολόγηση. Κρίνοντας από τη σχέση άμεσων με έμμεσων φόρων, στην Ευρώπη είναι 1 προς 1, ενώ στην Ελλάδα 1 προς 1,08. Είναι τεράστια η διαφορά.

Είχε, πάντως, δίκιο ο κύριος Υπουργός, σε σχέση με τις υποχρεώσεις των καταναλωτικών οργανώσεων με την απαιτούμενη δραστηριοποίησή τους και με τη χρηματοδότησή τους. Πρέπει να λέμε και τα σωστά.

Επιγραμματικά, σε σχέση με αυτά που είπε ο κ. Υπουργός την προηγούμενη φορά. Δεν είναι παρών, αλλά φαντάζομαι ότι θα του μεταφερθούν ή θα διαβάσει τα Πρακτικά. Δεν είχαμε καμία πρόθεση να τον προσβάλλουμε, θεωρώντας πώς η αλήθεια δεν είναι ποτέ προσβλητική. Άλλωστε, αναφερθήκαμε στην κάνναβη, όπου όλοι γνωρίζουμε πώς ξεκίνησε σε άλλες χώρες, ως φαρμακευτική και που κατέληξε τελικά, για παράδειγμα, στις Ηνωμένες Πολιτείες και στη Γερμανία. Ενώ για να επιλυθεί το πρόβλημα των ασθενών -εάν ισχύουν αυτά που είπε- θα μπορούσε να δίνεται ως συστατικό σε φάρμακα από τα φαρμακεία και όχι σε καταστήματα λιανικής, όπως συμβαίνει, ήδη, σήμερα. Εμείς ήμασταν και παραμένουμε κάθετα αντίθετοι στο συγκεκριμένο θέμα. Όχι «όπου φυσάει ο άνεμος».

Είχε ενδιαφέρον, πάντως, η αναφορά του σε επεμβάσεις στην ελεύθερη αγορά για τη μείωση της αισχροκέρδειας, όπου, πραγματικά, απορούμε πώς γνωρίζει ποιο ποσοστό κέρδους χρειάζεται κάθε επιχείρηση για να επιβιώσει, εάν της είναι αρκετό το προηγούμενο, όταν μειώνεται τζίρος ή αυξάνονται τα έξοδά της και ούτω καθεξής. Είναι αδιανόητο. Σε κάθε περίπτωση, οι επεμβάσεις στην ελεύθερη αγορά έχουν ως αποτέλεσμα τη διαστρέβλωσή της, ενώ δεν συνιστούν ποτέ φιλελεύθερη πολιτική. Ειδικά όσον αφορά το καλάθι της νοικοκυράς, πριμοδοτούνται ξεκάθαρα τα μεγάλα σούπερ μάρκετ, εις βάρος των μικρών καταστημάτων, κάτι που, επίσης, δεν έχει σχέση με την ελεύθερη αγορά, αλλά με τον ακραίο νεοφιλελευθερισμό, με την υπερσυγκέντρωση ισχύος και με τα ολιγοπώλια, τα οποία, τελικά, αφανίζουν τη μεσαία τάξη, όπως συμβαίνει, ήδη, σήμερα στην Ελλάδα.

Σε σχέση με τους Γερμανούς, αναφερθήκαμε, προφανώς, σε αυτούς που εξαπάτησαν με το Diesel Gate και σε εκείνους που «ξεπλένουν μαύρο χρήμα», χωρίς φυσικά να το γενικεύουμε, όπως αυτοί με τους «τεμπέληδες» Έλληνες, αφού η συλλογική ευθύνη είναι φασιστικό χαρακτηριστικό, ενώ ο ακροδεξιός φασισμός δεν έχει καμία σχέση με τον πατριωτισμό. Αντίθετα, είναι επιβλαβής για την κάθε πατρίδα, για την κάθε κοινωνία.

Τέλος, όσον αφορά την παραγωγικότητα των Γερμανών οφείλεται, κυρίως, στις μεγάλες επενδύσεις που διενεργούν στη χώρα τους, καθώς, επίσης, στο ότι η άνοδος της παραγωγικότητας στη βιομηχανία είναι πολύ πιο εύκολη, σε σχέση με αυτή στο τουρισμό. Ακριβώς γι’ αυτόν τον λόγο, αναφερόμαστε, συνεχώς, στην ανάγκη εκβιομηχάνισης της χώρας μας, έτσι ώστε να αυξηθούν η παραγωγικότητά μας, η ανταγωνιστικότητά μας, οι μισθοί, βιώσιμα το ΑΕΠ και ούτω καθεξής. Είναι γνωστό, πάντως, πώς στο θέμα της παραγωγικότητας είμαστε, δυστυχώς, οι τελευταίοι στην Ευρωπαϊκή Ένωση, λόγω των χαμηλών επενδύσεων, ενώ στις 40 χώρες του ΟΟΣΑ, είμαστε 37οι, παρά τους εξευτελιστικά χαμηλούς μισθούς.

Στο νομοσχέδιο τώρα, ξεκινώντας με το άρθρο 4, στο 10β΄, στον ορισμό της αντιπροσωπευτικής αγωγής, θεωρούμε πως πρέπει να υπάρχει κάποια διευκρίνιση, όσον αφορά τη διαφορά της από την υφιστάμενη συλλογική αγωγή, η οποία έχει ασκηθεί αρκετές φορές από την ΕΚΠΟΙΖΩ. Όπως σημειώνει δε η ΕΚΠΟΙΖΩ, θα πρέπει να είναι σαφές, ότι δεν ασκείται από τον νομιμοποιούμενο φορέα, ως ενάγοντα εξ’ ονόματος των καταναλωτών, αλλά αντίθετα ασκείται για την προστασία των γενικότερων συμφερόντων των καταναλωτών, υποθέτοντας πώς κάτι τέτοιο υποδηλώνει τον opt-out χαρακτήρα των αντιπροσωπευτικών αγωγών.

Στο άρθρο 5, όσον αφορά τις προϋποθέσεις στο 10γ΄, η παρ. 3 για τις δραστηριότητες των ενώσεων καταναλωτών, η παρ. 4 για τη χρηματοδότησή τους, η παρ. 5 για την κατηγοριοποίησή τους και η παρ. 6 για την αμισθί συμμετοχή των μελών του Διοικητικού Συμβουλίου τους δεν υπάρχουν στην Οδηγία. Αν και δίνεται, βέβαια, η ελευθερία στα κράτη να καθορίζουν ποιοι θα είναι νομιμοποιούμενοι φορείς. Οι ενστάσεις μας σε αυτές τις προσθήκες είναι η εξής: Πρώτον, για την παρ.3, δεν περιλαμβάνεται στο νόμο στο άρθρο 10γ΄ αυτό που αναφέρει η Οδηγία στο άρθρο 4, παρ. 3γ’, δηλαδή, πώς οι νομιμοποιούμενοι φορείς πρέπει να είναι Μη Κυβερνητικές Οργανώσεις. Εδώ, θα θέλαμε να ρωτήσουμε προφανώς ποιος είναι ο λόγος.

Δεύτερον, για την παρ. 4, θεωρούμε πως οι πηγές χρηματοδότησης δεν επαρκούν, ενώ το ίδιο πιστεύει και η ΕΚΠΟΙΖΩ. Οι αγωγές κοστίζουν, οπότε αν δεν υπάρχει χρηματοδότηση από τρίτους ή από το δημόσιο, ασφαλώς με αυστηρά κριτήρια, δεν θα προχωρούν οι αγωγές, ενώ δεν δόθηκαν στοιχεία τυχόν κρατικής επιχορήγησης από το Γενικό Λογιστήριο, οπότε υποθέτουμε πως δεν υπάρχουν. Το θέμα, βέβαια, της επιχορήγησης είναι πολύπλοκο, αφού θα πρέπει να τεθούν κριτήρια, σχετικά με τη στελέχωση, με τα λειτουργικά έξοδα, με τη δραστηριότητα της ένωσης, κ.λπ.. Από την άλλη πλευρά, πρέπει να αποκλειστεί η χρησιμοποίηση της χρηματοδότησης για τον εκβιασμό της στάσης της, όπως για παράδειγμα, για να μην ασκηθούν αγωγές κατά των κρατικών υπηρεσιών ή άλλων. Επομένως, θα πρέπει να διευκρινιστεί το θέμα, πριν αποφασίσει ο Υπουργός με την εξουσιοδοτική του άρθρου 9, αλλιώς είναι, εντελώς, ασαφές.

Τρίτον, για την παρ. 6, ποιος ο λόγος που δεν θα λαμβάνουν αμοιβή τα μέλη του Διοικητικού Συμβουλίου; Δεν επιτελούν σημαντικό έργο; Δεν θέλουμε ικανούς ανθρώπους να τη στελεχώνουν;

Συνεχίζοντας, με το άρθρο 6, στο 10ζ΄, στην παρ.2, αναφέρεται μία επιτροπή αξιολόγησης της Γενικής Γραμματείας του Υπουργείου Ανάπτυξης των νομοποιούμενων φορέων, η οποία συγκροτείται με υπουργική απόφαση, χωρίς να έχουν δοθεί τα κριτήρια επιλογής ή κάποιο κόστος από το Γενικό Λογιστήριο. Θα εργαστούν αμισθί; Ποια είναι τα κριτήρια αξιολόγησης των φορέων; Λογικές απορίες. Προφανώς, τα κριτήρια αξιολόγησης πρέπει να είναι αυτά που αναφέρονται στο άρθρο 10στ΄ και στο 10γ.΄ Ειδικά, στην παρ. 2, όσον αφορά τα λειτουργικά και στις παρ. 3 και 4, σε σχέση με τα οργανωτικά, αλλά δεν έχουν τεθεί κάποια ποσοτικά κριτήρια. Όπως, για παράδειγμα ποια είναι η ικανοποιητική δράση; Η υποβολή πέντε, δέκα, δεκαπέντε αγωγών κάθε έτος, ο αριθμός προσωπικού; Κάτι άλλο; Οφείλουμε, να σημειώσουμε, ότι κάποιες ενώσεις ζήτησαν να έχουν μόνιμη απασχόληση νομικών για την παροχή δωρεάν υπηρεσιών στα μέλη τους, κάτι που φυσικά κοστίζει.

Στο άρθρο 7, στο 10ι΄ και στην παρ. 3, φαίνεται ότι επιλέγεται το opt-out, αφού οι καταναλωτές δεν χρειάζεται να δηλώσουν συμμετοχή, εκ των προτέρων. Δεν καταλαβαίνουμε όμως, εάν η αναφορά στο άρθρο 10ια΄ και στην παρ. 3, σημαίνει ότι για να καταβληθούν οι αποζημιώσεις, θα πρέπει οι ενδιαφερόμενοι καταναλωτές, να δηλώσουν αποδοχή εκπροσώπησης, γνωστή ως lay opt-out.

Μπορείτε να μας το εξηγήσετε; Από την άλλη πλευρά, πώς θα εφαρμοστεί; Δηλαδή, κερδίζεται η υπόθεση και πρέπει να δηλώσουν πρώτα συμμετοχή ονομαστικά οι καταναλωτές, για να εκδικαστεί η αποζημίωση; Σε μία τέτοια περίπτωση, τι θα συμβεί με το κόστος αποζημίωσης; Αυξομειώνεται ανάλογα με το ενδιαφέρον εκ των υστέρων; Απορίες. Άρα, θα πρέπει να μας το εξηγήσετε.

Εκτός αυτού, υπάρχει θέμα αποτελεσματικότητας. Για παράδειγμα, ξεκινάει μία αγωγή με 100 άτομα που πληρώνουν δικηγόρους, ενώ μετά προστίθενται άλλοι 1.000, χωρίς να πληρώσουν ή μήπως πληρώνουν στους πρώτους μέρος των εξόδων τους; Εντούτοις, εάν υπήρχαν 1.000 από την αρχή, θα ήταν αποτελεσματικότερη η αγωγή, επειδή θα είχαν καλύτερους δικηγόρους, ενώ αν δεν υπήρχαν ούτε οι 100 στην αρχή, για να πληρώσουν τα δικηγορικά έξοδα, δεν θα δρομολογούταν η αγωγή. Αυτοί είναι, στην ουσία, οι λόγοι, για τους οποίους προτείνουμε να θεσμοθετηθεί η κρατική επιχορήγηση ή αυστηρή από τρίτους, που δεν έχουν εμπορικό όφελος. Εναλλακτικά, να επιλέγονται δικηγόροι με δωρεάν εργασία, αλλά με ποσοστό στην αποζημίωση, όπως στις Ηνωμένες Πολιτείες. Προηγουμένως, όμως, πρέπει να δοκιμαστεί ο θεσμός, έτσι ώστε να γνωρίζουν οι δικηγόροι τι αποζημιώσεις μπορούν να πετύχουν, για να καταλάβουν εάν αξίζει να εργαστούν προκαταβολικά δωρεάν.

Στο 10ι΄, στην παρ. 4, απαιτείται η αποζημίωση και προσωπικά από τα μέλη του διοικητικού συμβουλίου, σε περίπτωση άσκησης αβάσιμης αγωγής, ενώ ευθύνονται εις ολόκληρόν. Δεν πρόκειται για κάτι πολύ αυστηρό, όπως πολύ σωστά επισημαίνει η ΕΚΠΟΙΖΩ;

Ούτε στις ανώνυμες εταιρείες δεν συμβαίνει κάτι τέτοιο. Πόσο μάλλον, όταν τα συγκεκριμένα μέλη δεν αμείβονται καθόλου, όπως έχουμε, ήδη, αναφέρει. Θα έχουν, τουλάχιστον, νομική κάλυψη από την ένωση;

Στο 10ιβ΄, γιατί τοποθετείται ένα έτος παραγραφή στην παρ. 2; Δηλαδή, άσκηση δίωξης ένα έτος από την τελευταία εκδήλωση της παράνομης συμπεριφοράς; Σε άλλες περιπτώσεις, όπως για παράδειγμα στο κίνημα Μetoo, έχουν ασκηθεί διώξεις για πολλά χρόνια πίσω. Σωστά.

Στο άρθρο 8, στο 10ιδ΄, δεν πρέπει να απαγορεύεται έτσι απλά η χρηματοδότηση από τρίτους, ειδικά, εάν δεν ενισχύει το δημόσιο, ενώ, προφανώς, δεν γίνεται να καλύπτουν τα έξοδα τα τέλη των ενώσεων. Εκτός αυτού, με το 10ιε΄ δεν καταβάλουν τα έξοδα μεμονωμένοι καταναλωτές. Οπότε, εύλογα απορούμε ποιος θα καταβάλει τελικά; Κανένας; Χωρίς χρηματοδότηση, πάντως, ο νόμος είναι κενό γράμμα. Οπότε, θα αναγκάζονται να συμμετέχουν οι Έλληνες καταναλωτές δωρεάν σε συλλογικές αγωγές του εξωτερικού, όπως και στην περίπτωση του Diesel gate που θα καταθέσουμε και στα Πρακτικά. Εν προκειμένω, στη συγκεκριμένη περίπτωση, οι Γερμανοί προσέφεραν δωρεάν συμμετοχή των Ελλήνων καταναλωτών στη δική τους συλλογική αγωγή κατά της Volkswagen. Δεν είναι ντροπή για τη χώρα μας; Δεν φαίνεται δε, να έχει συμπεριληφθεί άρθρο για τη χρήση της απόφασης, όπως αναφέρεται στο άρθρο 15 της Οδηγίας, εάν, βέβαια, η χρήση της απόφασης είναι κάτι διαφορετικό από τη δυνατότητα γνωστοποίησης της απόφασης που εξασφαλίζεται με τα αναγραφόμενα στο άρθρο 10 ιστ΄. Τι ακριβώς ισχύει εδώ;

Στο άρθρο 9, είναι όπως πάντα πολλές οι εξουσιοδοτικές διατάξεις, τις οποίες, γενικότερα, δεν αποδεχόμαστε, επειδή, όπως και εδώ, μπορεί να αλλάξουν το πνεύμα του νόμου στην πράξη. Για παράδειγμα, στο 4γ΄ για τις υποχρεώσεις των ενώσεων, στο 4δ΄για τις επιχορηγήσεις, και στο 4ε΄ για τα μέγιστα τέλη τους, ενώ δεν συμφωνούμε, επίσης, με το 4ι΄ όσον αφορά τις προϋποθέσεις προσαρμογής, μετά από αγωγές που πρέπει να τις καθορίζει, κατά την άποψή μας, το δικαστήριο.

Στο Β΄ Μέρος, στο άρθρο 16, πως θα ελέγχεται ο τζίρος των σούπερ μάρκετ που δραστηριοποιούνται με franchise ή με πολλαπλά ΑΦΜ; Εκτός αυτού, δεν θα πρέπει να υπάρχει διαβάθμιση του προστίμου για περιπτώσεις υποτροπής; Από την άλλη πλευρά, τι θα προσφέρει το μέτρο; Έτσι θα καταπολεμηθεί η ακρίβεια, όταν γνωρίζουμε πως διενεργούνται διάφορα τεχνάσματα με τις προσφορές σε κάποια προϊόντα, ενώ το κέρδος προκύπτει από άλλα; Όλοι γνωρίζουμε πώς γίνεται στην αγορά.

Ένα επιπλέον θέμα που προκύπτει εδώ, είναι το ότι η συγκεκριμένη τακτική μπορεί να «εξαφανίσει» τους μικρούς παραγωγούς, επειδή οι μεγάλοι προμηθευτές, με επαρκή ρευστότητα, θα είναι σε θέση να προσφέρουν εκπτώσεις για ένα συγκεκριμένο χρονικό διάστημα, έτσι ώστε να κερδίσουν μερίδια αγοράς, αφανίζοντας τους μικρότερους. Είναι σωστή, πάντως, η υποχρεωτική αναγραφή της τιμής του κιλού στις συσκευασίες, έτσι ώστε να μην παραπλανώνται οι καταναλωτές με τις σκόπιμα ελλιποβαρείς.

Στο άρθρο 17, ο έλεγχος πρέπει να γίνεται, κυρίως, στα διυλιστήρια. Το έχουμε πει πολλές φορές και δεν έχει γίνει ποτέ. Τα υπερκέρδη «εκτοξεύτηκαν» το 2022 πάνω από 3 δισεκατομμύρια, μόνο τα υπερκέρδη. Γιατί αλήθεια θα φορολογηθούν τα διυλιστήρια με 33%, όταν οι ενεργειακές εταιρείες θα φορολογηθούν με 90%, σύμφωνα, τουλάχιστον, με τις δηλώσεις του Πρωθυπουργού. Δεν είναι δύο μέτρα και δύο σταθμά;

Το άρθρο 21, μάς αναγκάζει να επαναφέρουμε το θέμα της κάνναβης, αφού αναφέρεται στον εθισμό και στην προστασία ανηλίκων. Από την άλλη πλευρά, με απόφαση του Υπουργού, ορίζονται ο Πρόεδρος, ο Αντιπρόεδρος και τα μέλη της Επιτροπής, με τους αναπληρωτές τους, καθώς, επίσης, ο Γραμματέας της. Επειδή, όμως, δεν παρέχεται κόστος από το Γενικό Λογιστήριο του Κράτους, θα πρέπει να υποθέσουμε πώς και αυτοί θα εργάζονται αμισθί;

Σχετικά τώρα, με τον ορισμό μιας ακόμη επιτροπής για την παρακολούθηση των μοντέρνων δικαιωματιστικών θεμάτων, απαιτείται πολύ μεγάλη προσοχή ως προς τους κανόνες της λειτουργίας της, επειδή μπορεί να εξελιχθεί, μεταξύ άλλων, σε όργανο μισαλλοδοξίας με επικίνδυνη λογοκρισία, όπως συνέβη στις Ηνωμένες Πολιτείες και θα το καταθέσουμε στα Πρακτικά, για να υπάρχει κάτι συγκεκριμένο.

Στο άρθρο 22, είναι θετική η προσθήκη που μεταφέρει την ευθύνη στον πάροχο των ηλεκτρονικών πληρωμών, σε περίπτωση απάτης με υποκλοπή προσωπικών στοιχείων -αναφέρομαι στο phishing-, ενώ ουσιαστικά επεκτείνεται η ευθύνη του παρόχου πληρωμών. Ενδεχομένως, όμως, θα πρέπει να έχει αναδρομική ισχύ, επειδή σε κάποιες περιπτώσεις, όπως αναφέρουν σχόλια στη διαβούλευση και το ακούσαμε και σήμερα, οι πάροχοι δεν αποζημίωναν στο παρελθόν, πόσο μάλλον, όταν και οι τράπεζες έχουν πια υπερκέρδη από τα απαράδεκτα μηδενικά επιτόκια καταθέσεων, τα πολύ υψηλά χορηγήσεων, τις υπέρογκες προμήθειες και ούτω καθεξής. Εάν πει εδώ κανείς πώς πέρυσι είχαν ζημίες, θα κάνει λάθος, γιατί αυτές οι ζημίες προέρχονταν από το ξεπούλημα των «κόκκινων» δανείων.

Στο Γ΄ Κεφάλαιο και στο άρθρο 23, η συγκεκριμένη επιτροπή που, ευτυχώς, δεν ιδρύεται ως Ανεξάρτητη Αρχή, θα μπορεί να ελέγχει και τράπεζες και παρόχους ενέργειας; Σε ότι αφορά, βέβαια, στην προστασία των καταναλωτών, αφού διαφορετικά είναι αρμόδιες η της Τράπεζας της Ελλάδος και η ΡΑΕ.

Στο άρθρο 26, διαπιστώνουμε ξανά ασάφεια, ως προς τον τρόπο χειρισμού των καταγγελιών, πόσο μάλλον, όταν την τελική απόφαση θα την έχει ο Υπουργός που δεν συμπαθεί καθόλου τους πληροφοριοδότες, εξ όσων γνωρίζουμε, τουλάχιστον.

Έχουμε, λοιπόν, επιφυλάξεις, σχετικά με το πώς θα αξιολογούνται οι καταγγελίες. Η ΕΚΠΟΙΖΩ, πάντως, προτείνει την κατάργηση του παρόντος συστήματος, με την εσωτερική αξιολόγηση των καταγγελιών, επειδή θα πρέπει να επανεξεταστεί η προτεραιοποίηση των κριτηρίων.

Στο άρθρο 28, η επιφύλαξή μας έχει σχέση με τα κριτήρια, με τα οποία θα αποφασίζει η Γενική Διεύθυνση Αγοράς και Προστασίας Καταναλωτή του Υπουργείου Ανάπτυξης, αφού δεν αναφέρονται κριτήρια. Επίσης, με το ότι δεν αναγράφονται διορθωτικά μέτρα και τα μέτρα αποκατάστασης για την περίπτωση που θα διαπιστωθεί το αβάσιμο της παράβασης της νομοθεσίας. Κατ’ επέκταση, πώς δεν υπάρχει λόγος προστασίας του κοινού. Έτσι, υπάρχει κίνδυνος να ληφθούν εξοντωτικά μέτρα εις βάρος κάποιας επιχείρησης, χωρίς λόγο. Επίσης, χωρίς να υφίσταται η δυνατότητα αποκατάστασης της βλάβης που υπέστη, εξαιτίας των μέτρων αυτών.

Θα συνεχίσω στην επόμενη συνεδρίαση με τα υπόλοιπα άρθρα. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Κύριε Υπουργέ, συμφώνησε νωρίτερα πριν ο κ. Βιλιάρδος, για να μην δίνονται οικονομικές επιχορηγήσεις στις καταναλωτικές οργανώσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τον άκουσα, αν και με «κατηγόρησε» στην αρχή, ότι λείπω, αλλά τον άκουγα ερχόμενος εδώ. Ενίοτε, έχουμε και άλλες υποχρεώσεις, είναι πολλές ώρες της δουλειάς, γι’ αυτό και ήταν εδώ, για να με αντικαταστήσει, ο κ. Δήμας μέχρι να προλάβω να γυρίσω. Εσείς έχετε την ατυχία ως εκπρόσωποι των κομμάτων να μην βρίσκετε αντικαταστάτη, εμείς οι Υπουργοί μπορεί να είμαστε παρόντες από το σχήμα που υπάρχει στο Υπουργείο. Είναι πιο ελαστικό το σύστημα. Σας εύχομαι να γίνετε Υπουργοί κάποτε και να το ρυθμίσετε, καμία αντίρρηση.

Ωστόσο, ήταν λίγο αντιφατικό, όπως το άκουσα, διορθώστε με αν κάνω λάθος. Συμφωνείτε να μην παίρνουν χρήματα, αλλά χρειάζεται να πάρουν υπαλλήλους; Εάν πάρουν υπαλλήλους, είναι σαν να τα τους δίνουμε χρήματα. Εγώ λέω, ότι πρέπει να υπάρχει ένα ισχυρό καταναλωτικό κίνημα, όχι μόνο δεν πρέπει να χρειάζεται το κράτος, αλλά δεν πρέπει και να έχει και από το κράτος, γιατί κάποιες φορές πρέπει να συγκρούεται και με το κράτος.

**ΒΙΛΙΑΡΔΟΣ ΒΑΣΙΛΕΙΟΣ (Ειδικός Αγορητής της Ελληνικής Λύσης):** Είπα ότι οι ίδιοι θέλουν να προσλάβουν άτομα και δεν βλέπω πώς. Αυτό είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αν έχουν συνδρομές μελών και μαζεύουν λεφτά, ας προσλάβουν.

**ΒΙΛΙΑΡΔΟΣ ΒΑΣΙΛΕΙΟΣ (Ειδικός Αγορητής της Ελληνικής Λύσης):** Συμφώνησα από την αρχή σε αυτό και είπα ότι έχετε δίκιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επαναλαμβάνω για να δώσω κι εγώ έναν πόντο σε εσάς. Αν έκαναν μία συλλογική αγωγή, γιατί το έχω δει πώς γίνεται σε άλλες χώρες, δεν το έβγαλα από το μυαλό μου και δεν λέω καμία σοφία τώρα, από τη συλλογική αγωγή ότι αποζημίωση βγει, το 5% θα πάει στην καταναλωτική οργάνωση που την έχει κερδίσει, με αυτό μπορεί να είχαν πάρα πολλούς πόρους. Έτσι ζουν στις άλλες χώρες οι οργανώσεις, δεν ζουν από το κράτος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Θα ολοκληρώσουμε με τον κ. Λογιάδη.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Υπουργέ, κυρίες και κύριοι, κύριε Γενικέ Γραμματέα, πολύ ωραίες οι συζητήσεις αυτές και μακάρι να γίνονταν πιο συχνά στις Επιτροπές.

Κύριε Υπουργέ, θα ξεκινήσω μία πολιτική τοποθέτηση του ΜέΡΑ25. Η τελευταία ψήφος του ΣΥΡΙΖΑ-Προοδευτική Συμμαχία στη Βουλή ήταν ένα μεγάλο «ναι» στην παράδοση της ψυχικής υγείας παιδιών και εφήβων στο «ολιγαρχικό» Ίδρυμα «Σταύρος Νιάρχος». Με δύο «ναι» στην παράδοση της ψυχικής υγείας παιδιών και εφήβων στην «ολιγαρχία» και συγκεκριμένα στο Ίδρυμα «Σταύρος Νιάρχος» επέλεξε ο κ. Τσίπρας να ολοκληρωθεί η κοινοβουλευτική παρουσία του ΣΥΡΙΖΑ στην παρούσα Βουλή. Δεν τους αρκούσε, δηλαδή, που μαζί με τη Νέα Δημοκρατία του Κυριάκου Μητσοτάκη έχουν ψηφίσει το επίδομα καταστολής των 600 ευρώ για αστυνομικούς και λιμενικούς, την αγορά των RAFALΕ, την εκποίηση του Ελληνικού στον κ. Λάτση, τη μετατροπή των ναυπηγείων σε ειδική οικονομική ζώνη, την είσοδο νέων χωρών στο πολεμοχαρές ΝΑΤΟ και ακόμη παραπάνω από το μισό του ενεργειακού «εκτρώματος» νομοσχεδίου του κ. Χατζηδάκη. Ήθελε η Κοινοβουλευτική Ομάδα του ΣΥΡΙΖΑ-Προοδευτική Συμμαχία να στείλει ένα σαφές μήνυμα στην «ολιγαρχία», την ώρα που ψήφιζε για τελευταία φορά με τη σύνθεση της παρούσας Βουλής; Ένα μήνυμα συμπόρευσης του «μνημονιακού τόξου» στις πολιτικές της «παρασιτικής ολιγαρχίας», ακόμα και στον πολύπαθο χώρο της υγείας και ιδιαίτερα της ψυχικής υγείας των παιδιών. Δεν μπορεί να κρυφτεί τόση προοδευτικότητα μέσα στο ρεσιτάλ της υποκρισίας τους.

Κύριε Υπουργέ, στις 12 Ιανουαρίου σας καταθέσαμε Ερώτηση. Με επιστολή του ο Εμπορικός Σύλλογος Ηρακλείου Κρήτης αναφέρει, ότι ο Υπουργός, κ. Γεωργιάδης, με το νομοσχέδιο που κατέθεσε για διαβούλευση τις παραμονές Πρωτοχρονιάς, προτίθεται να νομιμοποιήσει τη λειτουργία των καταστημάτων για οκτώ Κυριακές τον χρόνο. Αυτό αποτελεί μία επιστροφή στον ίδιο αριθμό Κυριακών που ήταν ανοικτά τα καταστήματα πριν την ακύρωση των ενδιάμεσων εκπτώσεων. Υπενθυμίζεται ότι οι ενδιάμεσες εκπτώσεις καταργήθηκαν γενικότερα για τον λόγο ότι δεν προσέφεραν αξία, κατ’ αρχήν, στον ίδιο τον καταναλωτή, αλλά και κατά συνέπεια, στον εμπορικό κόσμο, όπως έχει δείξει η έρευνα του Ινστιτούτου Εμπορίου και Υπηρεσιών.

Σε ότι αφορά στο σημερινό σχέδιο νόμου, η «έκρηξη» του διαδικτύου οδήγησε σε άνθιση των ηλεκτρονικών απατών, ένα παραπάνω στη διάρκεια της πανδημίας, όπως παραδείγματος χάριν, το phishing, αυτό το ηλεκτρονικό «ψάρεμα» παράνομης απόκτησης στοιχείων και χρήσης τους από τον απατεώνα.

Η Ελληνική Ένωση Τραπεζών, απ’ ότι καταλάβαμε, δεν εκλήθη σε διαβούλευση, πριν το νομοσχέδιο και είστε τώρα σε συζητήσεις μαζί τους, απ’ ότι μαθαίνουμε, για να τροποποιηθεί, αφού φέρατε το νομοσχέδιο στη Βουλή, αυτό το άρθρο για το phishing, οι οποίες έχουν στη διάθεσή τους ένα διάστημα έξι με εννέα μήνες, για να παρουσιάσουν τις προτάσεις τους για την προστασία των καταναλωτών από την ημέρα κατάθεσης του νομοσχεδίου. Άρα, τι θα ψηφίσουμε, σχετικά με αυτό το τόσο βασικό θέμα; Αυτό που δεν γνωρίζουμε, το τι θα γίνει μετά από εννέα μήνες; Δεν το θεωρούμε καθόλου σωστό και δεν μας δίδει καμία πληροφορία.

Πέρα, όμως, από τις τράπεζες υπάρχει το τεράστιο ζήτημα των «κολοσσών» του διαδικτύου, του Facebook, της Amazon, της Google, του Meta και ούτω καθεξής. Ειρήσθω εν παρόδω, να πω ότι εμείς στο ΜέΡΑ25 είχαμε προτείνει και προτείνουμε πάντοτε, να φορολογηθούν τα έσοδα αυτών των εταιρειών με ένα 4%, επί του τζίρου τους, που ποτέ δεν έγινε. Έχουν έσοδα αυτές οι εταιρίες, καθώς πουλάνε στην Ελλάδα, στον ελληνικό χώρο. Οι εταιρείες αυτές, απ’ ότι φαίνεται, πέρα από τις τράπεζες, δεν επενδύουν αρκετά στην καταπολέμηση του φαινομένου phishing.

Πέρα απ’ αυτό, όμως, κύριε Υπουργέ, το phishing δεν είναι μόνο θέμα των τραπεζών και των πολιτών. Κρούσματα phishing, εξαπάτησης των καταναλωτών από πρόσωπα που προφασίζονται, ότι είναι υπάλληλοι του ΔΕΔΔΗΕ, υπάρχουν και σε άλλους τομείς της οικονομίας, για να αποσπάσουν προσωπικά στοιχεία προς όφελός τους. Στο σχέδιο νόμου, δεν είδαμε κάτι αντίστοιχο για τον ΔΕΔΔΗΕ ή για άλλα τέτοια θέματα. Μιλάμε για το phishing που γίνεται, διότι «ο πνιγμένος από τα μαλλιά του πιάνεται».

Σύμφωνα με την ΕΛΣΤΑΤ, επειδή μας αρέσει να συζητάμε με στοιχεία, το έλλειμμα του εμπορικού ισοζυγίου, ανέρχεται στο 18% του ΑΕΠ. Αυτό είναι τραγικό, διότι οι πολίτες ζουν, είτε από τα έτοιμα, είτε οι περισσότεροι με δανεικά, είτε «φεσώνοντας» ο ένας τον άλλον και να χρωστάει ο ένας στον άλλο. Το κράτος ζει με ό,τι δάνεια δίνει η Ευρωπαϊκή Ένωση ή η Ευρωπαϊκή Κεντρική Τράπεζα ή το Ταμείο Ανάκαμψης, σε μία εποχή που τα επιτόκια συνεχώς αυξάνονται και το κόστος χρήματος και η αγροτική παραγωγή, είτε δεν βγαίνει, είτε απαιτεί επιδοτήσεις για να βγει.

Και αυτό το βλέπουμε, επίσης, από μία άλλη οπτική γωνία, μακροοικονομική. Το χάσμα πλουσίων και φτωχών διευρύνθηκε σε μία διετία και στο πλουσιότερο 1% πήγαν τα 2/3 του πλούτου που δημιουργήθηκε σε αυτά τα δύο χρόνια.

Κύριε Υπουργέ, θα διαβάσω κάποια στοιχεία από τη χθεσινή σας τοποθέτηση, καθώς είναι ενδιαφέροντα και θέλουμε να τα αναδείξουμε. Πρώτα απ’ όλα, πολύ σωστά μιλήσατε για διαδικτυακή διαφήμιση. Έχω μπροστά μου, όμως, επιστολή της Επιτροπής Ανταγωνισμού, η οποία αναφέρεται στην αγορά της επιγραμμικής διαμεσολάβησης. Τι από τα δύο ισχύει; Διαδικτυακή, που το θεωρούμε σωστό, ή το επίσημο έγγραφο της Ελληνικής Δημοκρατίας για την επιγραμμική διαμεσολάβηση;

Είπατε για τις ενσωματώσεις που κάνουμε συνέχεια στη Βουλή ευρωπαϊκών Οδηγιών και νομοθεσίας. Βλέπουμε και τονίζουμε ως ΜέΡΑ25, ότι εμείς θέλουμε την Ευρώπη, αλλά θέλουμε μία άλλη Ευρώπη, την Ευρώπη των πολιτών και πραγματικά μια δημοκρατική Ευρώπη, όχι των «ολιγαρχών», όχι των λόμπις, όχι των κεκλισμένων θυρών. Θα σας πω ένα παράδειγμα, επειδή είμαι από την Κρήτη και ένα προϊόν βασικό για όλη την Ελλάδα είναι το ελαιόλαδο. Πάλι για την προστασία του καταναλωτή, πάλι για να μπορέσει να ζήσει μαζί ο Έλληνας αγρότης. Αυτή τη στιγμή, υπάρχει πίεση από την Ισπανία και την Ιταλία να μειωθούν οι δασμοί εισαγωγής ελαιόλαδου από φθηνές παραγωγικές χώρες, όπως είναι η Τυνησία και το Μαρόκο. Εάν γίνει αυτό, αυτές οι δύο χώρες θα αγοράζουν πολύ φθηνό λάδι από τις τρίτες χώρες, θα το τυποποιούν, επειδή το τυποποιούν, και θα το εξάγουν ως δικό τους. Η Ελλάδα, σε αυτή την τεράστια πίεση, τι θα κάνει; Θα ασκήσει βέτο στην Ευρωπαϊκή Ένωση ή θα ασκεί βέτο μόνο για τους «ολιγάρχες» εφοπλιστές να μεταφέρουν το ρωσικό πετρέλαιο με τα σκάφη τους; Το μοναδικό βέτο που έθεσε η Κυβέρνηση, πρόσφατα.

Στο θέμα του οίνου και για την παλαίωση του κρασιού. Πολύ σωστά είπατε και χθες και σήμερα, για την αδειοδότηση και τον έλεγχο και αναφέρατε δύο θέματα παράλληλα, το εθνικό θέμα και την Αρχαιολογία. Πάρα πολύ σωστά, συμφωνούμε απόλυτα. Για το εθνικό θέμα, είμαστε σε μία περιοχή γεωπολιτική, που αν πάμε σε κάποιο νησί του Ανατολικού Αιγαίου να ποντίσουμε κρασιά, τι μπορεί να γίνει; Μπορεί να βουτήξουν και άλλοι; Θα τους παρακολουθήσουμε, θα τους δούμε, θα τους πάρουμε χαμπάρι; Το ίδιο πράγμα είναι με την Αρχαιολογία. Στο νομοσχέδιο του Υπουργείου Πολιτισμού αναδείχθηκε το πρόβλημα, ότι δεν υπάρχουν αρκετοί δύτες αρχαιολόγοι. Θα μπορεί, λοιπόν, όπως πολύ σωστά είπατε το πρωί, να ποντίσουμε κάποια κρασιά δίπλα σε αρχαιολογικό χώρο και να βουτάει και ο άλλος, χωρίς να ξέρουμε τι κάνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γι’ αυτό προβλέπουμε τη σύμφωνη γνώμη των εμπλεκομένων συναρμόδιων Υπουργείων. Στους ανθρώπους της αγοράς η διαφωνία ήταν να βάλουμε ένα χρονικό προσδιορισμό, ώστε αν δεν έχει πάρει έγκριση, να τεκμαίρεται. Αν και το έχω κάνει σε άλλες περιπτώσεις, εδώ δεν θα το βάλω, διότι θεωρώ μεγαλύτερο αγαθό να μην γίνει μία τέτοια ζημιά σαν και αυτή που περιγράψατε. Άρα, για να ξεκινήσει νόμιμα, θα πρέπει το Υπουργείο Πολιτισμού να έχει δώσει άδεια. Το Υπουργείο Πολιτισμού έχει τη δική του διαδικασία πώς δίνει την άδεια. Εγώ δεν μπορώ, να σας πω αν θα καταφέρει σε έναν μήνα ή σε έξι μήνες να βρει τον δύτη, «όταν τον βρει», είναι η σωστή απάντηση. Επειδή σε κάποιες επενδύσεις είχα τέτοιου είδους θέματα, αν θέλει τον βρίσκει. Δηλαδή, αν υπάρχει πραγματικό ενδιαφέρον από κάποια εταιρεία να το κάνει και τους πιέζει και στείλει ένα χαρτί με το αίτημα, θα τον βρουν τον δύτη, δεν είναι και καμιά επιστήμη. Άρα, έχουμε προϋποθέσει, ότι και το Υπουργείο Άμυνας και το Υπουργείο Εξωτερικών και το Υπουργείο Πολιτισμού θα έχουν γνώμη γι’ αυτά, ακριβώς, για να μην μπλέξουμε σε διαφιλονικούμενες περιοχές με την Τουρκία, σε αρχαία, σε περιβαλλοντικά, γιατί είναι και το Υπουργείο Περιβάλλοντος μέσα, γιατί υπάρχουν και περιβαλλοντικά θέματα, δεν είναι μόνο τα εθνικά. Για όλα αυτά, λοιπόν, για να φτάσεις στην άδεια, πρέπει να έχουν προηγουμένως έγκριση. Άρα, η τελική άδεια θα τα έχει όλα αυτά προϋπολογίσει.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Αυτά είναι, απολύτως, σωστά, συμφωνούμε. Το θέμα είναι ο έλεγχος, αυτό που λέτε για τους δύτες, ποιος θα κάνει τον έλεγχο και τι θα γίνει με τον έλεγχο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σήμερα που κάνουν την πόντιση, χωρίς κανένα έλεγχο, χωρίς κανένα πλαίσιο;

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ακόμη χειρότερα που γίνεται τόσα χρόνια. Αυτό δεν λέγαμε το πρωί; Δηλαδή, λέμε ότι κάναμε την παρανομία και τη δεχόμαστε και τώρα πάμε να τη διορθώσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή δε τη δεχόμαστε, γι’ αυτό πάμε έτσι τώρα.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κατόπιν εορτής, να το πούμε έτσι, τόσα χρόνια.

Είπατε, κύριε Υπουργέ, για τις δύο Κυριακές, ότι τις ξεκίνησε ο ΣΥΡΙΖΑ. Ναι, αλλά και εσείς τις συνεχίζετε. Άρα, λοιπόν, ποια είναι η διαφορά σας, να ρωτήσω έτσι απλά; Πολιτικά για εμάς είστε και οι δύο όψεις του ίδιου νομίσματος. Όπως και το αεροδρόμιο της FRAPORT και το αεροδρόμιο των Χανίων που είπατε χθες, το ξεκίνησε ο ΣΥΡΙΖΑ, το συνεχίζετε εσείς. Θέστε βέτο, αν μπορείτε, εμείς θα σας στηρίξουμε στο κομμάτι αυτό.

Είπατε χθες, κλείνοντας την ομιλία σας, ότι η Ελλάδα δεν αντιμετώπισε καμία έλλειψη σε κανένα προϊόν. Ναι, έτσι είναι, αλλά, αυτή τη στιγμή, βλέπουμε έλλειψη φαρμάκων και πέρα από τα φάρμακα, βλέπουμε έλλειψη γιατρών, νοσηλευτικού προσωπικού, ανθρώπων εξειδικευμένων, οπότε τι θα κάνουμε στον τομέα της Υγείας;

Εγώ προέρχομαι από τον τομέα του τουρισμού και το θέμα, όπως μου έλεγαν οι προμηθευτές πέρυσι, δεν είναι αν θα υπάρξει έλλειψη. Μπορεί να μην υπάρξει έλλειψη. Το θέμα είναι ότι οι τιμές θα είναι εξωφρενικά ψηλές και αυτές οι τιμές, δυστυχώς, δεν μπορεί να τις αντέξει ένα απλό νοικοκυριό και γι’ αυτό βλέπουμε και τα αντικλεπτικά στα παιδικά γάλατα, γι’ αυτό βλέπουμε και αντικλεπτικά σε πιο πολύ φθηνά προϊόντα, όπως στις σαρδέλες. Δηλαδή, όταν δεν μπορεί πολίτης να αγοράσει, θα προσπαθήσει να κλέψει για να ζήσει.

Αναδείχθηκε σήμερα από τους φορείς το θέμα με τις Κυριακές, που εμείς από την αρχή είμαστε ξεκάθαρα αντίθετοι, διότι ανοίγει «παράθυρο» για την κατάργηση όλων των Κυριακών. Κι εσείς νομίζω ότι το αναφέρετε με κάποιον τρόπο, ότι τα μαγαζιά θα λειτουργούν όλες τις Κυριακές. Είναι ενδιαφέρον και αυτό που αναφέρθηκε, ότι αυτά όλα είναι μνημονιακές υποχρεώσεις. Αν είναι μνημονιακές υποχρεώσεις, «ζήτω που καήκαμε», μέχρι το 2060 – 2070; Μέχρι πότε θα είναι αυτές οι μνημονιακές υποχρεώσεις; Άρα, τι συζητάμε, για ποια ευημερία του πολίτη;

Αυτό που αναδείχθηκε, επίσης, σήμερα, είναι το μεγάλο πρόβλημα της Ελλάδας, το δημογραφικό. Υπό αυτές τις συνθήκες, δεν μπορεί να στηθεί μια σωστή οικογένεια. Όταν και οι δύο άνθρωποι της οικογένειας δουλεύουν τόσες ώρες και οι γυναίκες, πώς μπορείς να ζεις οικογένεια, πώς μπορείς να κάνεις οικογένεια, πώς μπορείς να κάνεις παιδιά; Αποτέλεσμα αυτού είναι η υπογεννητικότητα και η εξαθλίωση.

Θέλω να πω, ότι πολλοί Κύπριοι που έρχονται στην Ελλάδα, μάς παραπονιούνται ότι πάρα πολλά προϊόντα στην Κύπρο είναι πολύ φθηνότερα απ’ ότι στα ελληνικά σούπερ μάρκετ. Άρα;

Κύριε Γεωργιάδη, είπατε, επίσης, για τις επιχειρήσεις που θα λειτουργούν την Κυριακή, θα είναι υποχρεωμένες να δίνουν μία αργία μέσα στην εβδομάδα. Πολύ σωστό, αλλά αυτό, όμως, αφορά τις επιχειρήσεις που έχουν πολύ κόσμο. Αν είναι μία επιχείρηση έχει δύο-τρία άτομα, που είναι οικογενειακή επιχείρηση, που οι πιο πολλές στην Ελλάδα είναι μικρές, σε μικρά νησιά, απομακρυσμένες περιοχές, πώς θα λειτουργεί; Από πού θα πάρει άδεια, από τον εαυτό του για να πάει σπίτι του; Θα πεθάνει.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Η σεζόν είναι μικρή εκεί, τρεις μήνες το καλοκαίρι.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Αυτό ανέδειξα και χθες.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Είστε ξενοδόχος, τα ξέρετε αυτά.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Βεβαίως. Γι’ αυτόν ακριβώς τον λόγο, στο τέλος Οκτωβρίου οι άνθρωποι θέλουν να κλείσουν, να φύγουν.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Μετά θα ξεκουραστούν, ούτως ή άλλως.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Όχι, δεν είναι το θέμα να ξεκουραστούν. Κανονικά πρέπει να δουλεύουν το οκτάωρο τους, πέντε ημέρες την εβδομάδα, όπως λέει ο νόμος, να πληρωθούν τις υπερωρίες τους, να πληρωθούν όλα όσα προβλέπονται, να ελέγχονται αυτά αν πληρώνονται, για να μην υπάρχει αθέμιτος ανταγωνισμός και «μαύρη» οικονομία, διότι, κύριε Υπουργέ, ένα τεράστιο πρόβλημα στην οικονομία μας, είναι η παραοικονομία. Πόσο τοις εκατό της οικονομίας είναι η παραοικονομία;

Εμείς θέλουμε τουρισμό, κύριε Πρόεδρε, όπως είπατε, όλο τον χρόνο, σε όλη την Ελλάδα, αλλά σε σωστή βάση. Δε μπορεί τον Οκτώβρη να έρχεται εκείνη τη στιγμή και να σου λέει ο άλλος, όπως κλείνει το σχολείο, θα πάω να φύγω να ξεκουραστώ. Δεν είναι σωστό, να πάρει την άδειά του ένα μήνα και τους υπόλοιπους έντεκα να δουλεύει και σε σωστό ωράριο;

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Μια διευκρίνιση θέλω να κάνω. Είπα ότι έχει δίκιο ο Υπουργός, σε σχέση με τις υποχρεώσεις των καταναλωτικών οργανώσεων, με την απαιτούμενη δραστηριοποίησή τους και με τη χρηματοδότηση του κόστους λειτουργίας τους.

Σε ότι αφορά, όμως, στις συλλογικές αγωγές, πρέπει να στηρίζονται από το κράτος, τουλάχιστον, έως ότου πειστούν οι δικηγόροι, ότι έχει νόημα να απασχολούνται, να εργάζονται προκαταβολικά, όπως συμβαίνει στις Ηνωμένες Πολιτείες, με ποσοστά. Γι’ αυτό το χρονικό διάστημα πρέπει να στηρίζονται από το κράτος οι συλλογικές αγωγές, συγκεκριμένα. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Γεωργιάδης, έχει τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Θα δώσω μερικές απαντήσεις σε αυτά που έχω ακούσει και μετά θα πω και για το νομοσχέδιο, για να κλείσουμε τη συνεδρίαση.

Κατ’ αρχάς, στην τελευταία παρατήρηση του κ. Βιλιάρδου, στην Αμερική δεν στηρίζει το κράτος. Και τι θα πει να στηριχθούν από το κράτος; Οι συλλογικές αγωγές είναι μία δικαστική διαδικασία. Να βάλει το κράτος δικηγόρους, ας πούμε; Αυτή θέλετε να είναι η υποστήριξη από το κράτος;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** (ομιλεί εκτός μικροφώνου, δεν ακούγεται)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να πάει ως συμπαραστάτης στο δικαστήριο;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** (ομιλεί εκτός μικροφώνου μη ακουόμενος)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ε, όχι. Αν το κράτος στηρίζει με χρήματα, τότε θα πηγαίνουν όλοι θα κάνουν συλλογικές αγωγές, για να παίρνουν τα χρήματα του κράτους. Δεν γίνεται έτσι. Ξαναλέω, ένα ρωμαλέο, ακηδεμόνευτο από το κράτος καταναλωτικό κίνημα, εάν είναι ρωμαλέο, επιβιώνει μόνο του. Αν δεν είναι ρωμαλέο, δεν επιβιώνει. Αν με ρωτάτε, πιστεύω ότι είναι χρήσιμο ένα κίνημα καταναλωτών στην οικονομία. Είναι πολύ χρήσιμο και μακάρι να δημιουργηθεί, αλλά δεν είναι ευθύνη του κράτους. Αυτό προσπαθώ να εξηγήσω.

Στην προσπάθειά σας να πείτε για τις τράπεζες, λέτε «που ξεπούλησαν τα κόκκινα δάνεια, πολλές φορές και σε δικά τους ιδρύματα». Πρώτα απ’ όλα, εάν τα πούλησαν σε δικά τους ιδρύματα δεν τίθεται θέμα «ξεπουλήματος», θα ήταν μεταφορά από τη μία τσέπη στην άλλη, σε οποιοδήποτε τίμημα και να ήταν.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί, όχι; Αν είναι δικά τους τα ιδρύματα, δεν έχει νόημα. Άμα βγάλω εγώ από τη μία τσέπη ένα πενηντάρικο και το βάλω στην άλλη τσέπη, δικό μου είναι το πενηντάρικο. Στην προκειμένη περίπτωση, δεν είναι δικά τους τα ιδρύματα, γιατί όλα τα funds αυτά έχουν και οι ιδιώτες funds, που είναι διαφορετικοί από τους ιδιοκτήτες των τραπεζών. Ένα κομμάτι σε κάποιες περιπτώσεις ανήκει σε μία τράπεζα, ένα άλλο κομμάτι σε έναν άλλον ιδιώτη.

Επαναλαμβάνω, επειδή εμένα μου αρέσει κάνω κουβέντα πραγματική. Ξέρετε κανέναν άλλο τρόπο να μειώνονται τα «κόκκινα» δάνεια; Δηλαδή, η Ελληνική Λύση και ο κ. Βιλιάρδος, έχουν βρει κάποιον διαφορετικό τρόπο; Ποιος είναι;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Τον διαφορετικό τρόπο τον έχουμε πει από την αρχή. Είναι το αμερικανικό σχέδιο, το οποίο υιοθετήθηκε από τις Ηνωμένες Πολιτείες, το 1933, με μία κρατική εταιρεία. Πήρε τα «κόκκινα» δάνεια από τις τράπεζες, τα ρύθμισε σε είκοσι χρόνια και τελικά έκλεισε αυτή η συγκεκριμένη εταιρεία με κέρδη. Το έχουμε πει από την αρχή.

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, εδώ θα είχαμε το «ξεπούλημα» του ενεργητικού των τραπεζών στην κρατική εταιρεία. Το ίδιο πράγμα είναι αυτό που λέτε, δεν έχει καμία διαφορά. Το αν θα κατάφερνε να βγάλει κέρδη στα είκοσι χρόνια ή όχι, ουδείς από εμάς το γνωρίζει.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, αλλά έχει γίνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το ξαναλέω, το μοντέλο είναι το ίδιο αυτό που λέτε. Η μεταφορά των «κόκκινων» δανείων, λοιπόν, από τις τράπεζες σε ένα άλλο σχήμα, το οποίο θα πήγαινε να εισπράξει, τελικά, αυτά τα «κόκκινα» δάνεια. Ασφαλώς, όταν λέμε να εισπράξει, εννοούμε και με πλειστηριασμούς, με κατασχέσεις, με αναγκαστικά μέτρα και τα πάντα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ε, μην μου λέτε όχι, έτσι είναι. Αν δε, ανήκουν και στο κράτος είναι ακόμα χειρότερα, γιατί αν δεν κάνουν νομικές ενέργειες έχεις και απιστία. Δεν είναι, όμως, έτσι.

Ξαναλέω, λοιπόν, για να μιλάμε σοβαρά. Εύκολος άλλος τρόπος μειώσεως των «κόκκινων» δανείων δεν υπάρχει. Το ότι η Κυβέρνησή μας πέτυχε να μειώσει τα «κόκκινα» δάνεια από, σχεδόν, 50%, που τα παρέλαβε, σε κάτω από 10%, είναι από τους βασικότερους λόγους της διαρκούς αναβάθμισης της χώρας και των τραπεζών μας από τους οίκους αξιολόγησης. Αυτοί που είναι ειδικοί, επί του θέματος, κρίνουν ότι η λύση που δόθηκε ήταν συμφέρουσα και για τις τράπεζες και για το κράτος, γι’ αυτό και μας αναβαθμίζουν. Αν έκριναν, ότι είναι επί ζημία, θα μας υποβάθμιζαν. Ειδικά δε, ως προς τις τράπεζες είχαμε το τελευταίο διάστημα διαρκείς αναβαθμίσεις, λόγω αυτού του γεγονότος. Άρα, μην λέμε εύκολα πράγματα. Γενικά, μην υποσχόμαστε στη Βουλή μαγικές λύσεις.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, όχι. Λέμε για την πρόταση που έκανε η Τράπεζα της Ελλάδος που ήταν διαφορετική.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το πρόβλημα των «κόκκινων» δανείων στην Ελλάδα ήταν εκρηκτικά μεγάλο και δεν μπαίνω τώρα για ποιους λόγους, δεν έχει σημασία, αυτό είναι ένα άλλο ζήτημα, ιστορικό περισσότερο. Εύκολη λύση, όμως, σε ένα τόσο «φλέγον» ζήτημα δεν υπάρχει, αλλά πρέπει να καταλάβει ο κόσμος ότι η λύση αυτού του ζητήματος ήταν η απαραίτητη και αναγκαία προϋπόθεση, για να αρχίσουν οι τράπεζες πάλι να δανείζουν.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Κύριε Υπουργέ, υπήρχε η πρόταση της Τράπεζας της Ελλάδος για bad bank και το γνωρίζατε πολύ καλά, η οποία είναι καλύτερη από τον «Ηρακλή», πολύ καλύτερη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η bad bank είχε πολλά νομικά θέματα και στο τέλος οδηγούσε και αυτή σε κατασχέσεις και πλειστηριασμούς. Είναι σαν τα «κόκκινα» δάνεια της «Αγροτικής» που πήγαν στον κρατικό εκκαθαριστή. Έχετε δει πολλούς να έχουν βγάλει άκρη; Όχι. Μην λέτε στον κόσμο ότι θα πήγαινε στην bad bank και δε θα πλήρωνε στο τέλος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Μα, του λέω αυτό που συνέβη στην Ισλανδία, κύριε Υπουργέ. Αλίμονο, υπάρχει η πράξη σε αυτά, δεν είναι θεωρία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Ισλανδία είναι άλλο πράγμα, μην μπερδεύστε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Δεν είναι άλλο πράγμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άλλο πρόβλημα η Ισλανδία, άλλο πράγμα. Μη συγκρίνουμε μήλα με πορτοκάλια. Ξαναλέω, στο τέλος, η λύση των «κόκκινων» δανείων είναι μεταφορά σε ένα άλλο σχήμα, εσείς το λέτε «ξεπούλημα» και αναγκαστικά μέτρα κατάσχεση και είσπραξης. Αυτό σημαίνει λύση «κόκκινων» δανείων. Καλό είναι να μην έχεις φτάσει σε τέτοιο πρόβλημα «κόκκινων» δανείων. Εμείς φτάσαμε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Υπάρχει, όμως, το θέμα της λύσης που έδωσε η Κύπρος, υπάρχει το ισπανικό μοντέλο, υπάρχουν κι άλλα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Κύπρος έκανε «κούρεμα» καταθέσεων.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άμα προτείνει η Ελληνική Λύση «κούρεμα» καταθέσεων, να το ακούσω.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι, δεν λέω για τις καταθέσεις. Λέω για το συγκεκριμένο, το ισπανικό μοντέλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Κύπρος, τις ζημιές στις τράπεζες τις έλυσε με «κούρεμα» καταθέσεων. Είναι αυτή η πρόταση του Κυριάκου Βελόπουλου και της Ελληνικής Λύσης;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Προφανώς, όχι. Άρα, τι την αναφέρετε; Όποια λύση και να πάρετε, η λύση των «κόκκινων» δανείων είναι σαν τη χημειοθεραπεία, δεν υπάρχει χωρίς παρενέργειες, καμία. Όποιος αυτά δεν τα λέει στον κόσμο με θάρρος, του λέει ψέματα και εθίζει τον κόσμο στον λαϊκισμό. Εύκολη λύση σε «κόκκινα» δάνεια 50% δεν υπάρχει.

Σε ότι αφορά τον κ. Δελή, που έχει μαρξιστική παιδεία, τα γράφει αυτά ο Μαρξ στο «Κεφάλαιο», ονομάζεται «αυτοκαταστροφή κεφαλαίου στον καπιταλισμό». Είναι ένας μηχανισμός αναγέννησης καπιταλισμού, κατά τον Μαρξ.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Αυτοί που μένουν εκτός είναι οι ιδιοκτήτες των τραπεζών.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Στην ελληνική πραγματικότητα , θυμάμαι ότι ο πιο γνωστός και πλούσιος ιδιοκτήτης, ο κ. Λάτσης, στην Eurobank έχασε το 100% της αξίας των μετοχών του. Αν θυμάμαι καλά, έχασε περίπου 2 δισεκατομμύρια, το 100%. Άρα, μια χαρά πλήρωσε και ο ιδιοκτήτης. Όλοι οι παλιοί μέτοχοι των τραπεζών, βασικά, έχασαν τις αξίες των μετοχών τους, γιατί οι αξίες μηδενίστηκαν. Δεν υπάρχει παλιός ιδιοκτήτης που δεν έχασε τα λεφτά του. Άλλο αυτό. Λέω στο επιχείρημα σας, ότι δεν πλήρωσαν οι ιδιοκτήτες, λέω ότι δεν ισχύει. Είναι ψευδές.

Σχετικά με τους πληροφοριοδότες, αν τους συμπαθώ ή όχι. Δεν έχω τίποτα με τους πληροφοριοδότες. Πολλοί χρήσιμοι είναι οι πληροφοριοδότες. Γι’ αυτό και εμείς έχουμε φτιάξει πλατφόρμες για καταγγελίες ή τον αριθμό 1520, για να παίρνουμε πληροφορίες. Αρκεί να λένε αλήθεια οι πληροφοριοδότες. Αν οι πληροφοριοδότες λένε ψέματα, αν είναι απατεώνες, δεν τίθεται ζήτημα αν τους συμπαθώ ή τους αντιπαθώ. Αυτοί δεν είναι πληροφοριοδότες, αυτοί είναι απατεώνες. Άλλο απατεώνας, άλλο πληροφοριοδότης. Φαντάζομαι σε αυτό μπορούμε να συνεννοηθούμε.

Πάμε τώρα στο θέμα της Κυριακής που το έθεσε και ο κ. Μαμουλάκης και ο συνάδελφος, ο κ. Λογιάδης από το ΜέΡΑ25, από την ανάποδη πλευρά. Το μοντέλο που έχουμε υιοθετήσει, κύριε Μαμουλάκη, δηλαδή, αυτό με την Τοπική Αυτοδιοίκηση που εσείς χαρακτηρίσατε αντισυνταγματικό, είναι το μοντέλο που αντιγράψαμε από την Ισπανία. Η Ισπανία το έχει σκεφτεί πρώτη και το εφαρμόζει και η παρούσα κυβέρνηση της Ισπανίας, η σοσιαλιστική με τους Podemos, δηλαδή. Δέχομαι τον φόβο του ΣΥΡΙΖΑ και της Αριστεράς.

Αυτό έγινε στην Ισπανία, θέλω να είμαι ειλικρινής. Στην Ισπανία, σήμερα πια, οι περισσότεροι δήμοι ανοίγουν τις Κυριακές. Τι έγινε στην πράξη; Όταν ξεκίνησαν οι πρώτοι δήμοι να ανοίγουν τις Κυριακές, μετά και οι γειτονικοί τους δήμοι είπαν ότι θέλουν να ανοίγουν τις Κυριακές, μετά και οι δικοί τους γειτονικοί δήμοι να ανοίγουν τις Κυριακές, γιατί, τελικά, στην πράξη, ο κόσμος ήθελε ανοιχτά τα καταστήματα τις Κυριακές.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Αν μου επιτρέπετε, για να είναι πιο διαδραστική η συζήτηση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βεβαίως, καμία αντίρρηση. Η διαδραστική συζήτηση βοηθάει να βγει συμπέρασμα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Πράγματι, σε κάποιες περιοχές στην Ισπανία υπάρχει αυτό το φαινόμενο και έχει επεκταθεί. Όμως, η συντριπτική πλειονότητα των κρατών μελών της Ευρωπαϊκής Ένωσης δεν έχουν ενσωματώσει αυτή τη διαδικασία. Μάλιστα, στη τοποθέτησή μου, ήταν το διάστημα που απουσιάζατε, ανέφερα χαρακτηριστικά το παράδειγμα των Βρυξελλών, που, αν μη τι άλλο, είχε ένα συμβολισμό. Τι συμβαίνει στις Βρυξέλλες την Κυριακή; Τίποτα ανοικτό, πέραν, βέβαια, των πολυκαταστημάτων μεγάλων αλυσίδων και της εστίασης που προφανέστατα εκεί είναι ένα άλλο ζήτημα, που δεν εμπεριέχεται στη σημερινή συζήτηση. Και συμπληρώνω και καταλήγω. Αν δείτε χώρα προς χώρα, έχετε βιώματα από το εξωτερικό και προσλαμβάνουσες αντίστοιχες, δεν συμβαίνει, γιατί απλούστατα δεν έχει δουλέψει για τη μικρομεσαία επιχειρηματικότητα. Αυτό μας απασχολεί. Δεν είναι μόνο οι συνθήκες, ενδεχομένως, εργασιακής συμπίεσης, με ότι αυτό συνεπάγεται και θα το συζητήσουμε για την αντιστάθμιση των απολαβών που αναφέρατε, αλλά η ουσία είναι η μικρομεσαία επιχειρηματικότητα. Εν τοις πράγμασι, έχει αποδειχτεί ότι δεν βοηθά αυτές, κάθε άλλο, αλλά ευνοεί και σε εξόφθαλμο βαθμό τις μεγάλες επιχειρήσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Είναι χρήσιμος ο διάλογος. Κατ’ αρχάς, εγώ δεν ισχυρίστηκα, ότι ισχύει στις περισσότερες χώρες της Ευρώπης. Ανέφερα την Ισπανία, συγκεκριμένο παράδειγμα. Αν θέλετε, στην επόμενη συνεδρίαση μας να σας πω τι ισχύει στην κάθε χώρα, γιατί το έχουμε και αυτό καταγράψει αναλυτικά. Όμως, το μοντέλο των Βρυξελλών εμένα δεν με βρίσκει σύμφωνο. Να σας πω για ποιον λόγο; Γιατί έχουν δώσει άδεια τα Mall να είναι ανοιχτά.

Εγώ θεωρώ πολύ πιο επιζήμιο για τη μικρομεσαία επιχείρηση να έχεις ανοιχτά τα Mall και κλειστά τα μικρομεσαία καταστήματα, παρά το αντίθετο, γιατί είναι σαν να «σπρώχνεις» τον πελάτη να πηγαίνει την Κυριακή υποχρεωτικά σε αυτά τα μέρη, να κάνει τον τζίρο και να τους δίνει τα λεφτά του, άρα, να δημιουργεί και συνθήκες πολύ μεγάλου αθέμιτου ανταγωνισμού έναντι του μικρομεσαίου επιχειρηματία. Ενώ αν μπορεί να ανοίξει και ο μικρομεσαίος επιχειρηματίας την Κυριακή, τότε σε αυτή τη περίπτωση ανταγωνίζεται. Δεν θα πω, επί ίσοις όροις, γιατί, επί ίσοις όροις, δεν μπορεί ποτέ να ανταγωνιστεί, λόγω μεγέθους, αλλά όπως ανταγωνίζεται και τις υπόλοιπες μέρες. Άρα, δεν είναι καλό το μοντέλο που αναφέρατε. Εγώ δεν θα το υποστήριζα. Εγώ θέλω τοπικά να ανοίγουν ή να κλείνουν, ώστε να είναι όλοι στο ίδιο «καζάνι».

Ο κ. Λογιάδης είπε δύο πράγματα. Το ένα, ότι αν αυτό το έκανε ο ΣΥΡΙΖΑ, εμείς θα έπρεπε να κάνουμε το ανάποδο. Πρώτα απ’ όλα, εγώ δεν είπα, ότι κακώς το έκανε ο ΣΥΡΙΖΑ. Εγώ είπα ότι το έκανε ο ΣΥΡΙΖΑ. Η Νέα Δημοκρατία το ψήφισε τότε και το ψήφισα και εγώ μάλιστα. Εγώ υποστήριξα αυτό που έκανε τότε ο ΣΥΡΙΖΑ. Απλώς, επεσήμανα μία πολιτική ανακολουθία, ότι δεν μπορείς να το έχεις υποστηρίξει ως Κυβέρνηση και να μην το υποστηρίζεις ως Αντιπολίτευση. Είναι πολιτική υποκρισία να το πω πολύ απλά.

Είπατε και κάτι άλλο για τις Κυριακές, σε σχέση με τα μικρά νησιά. Τα μικρά νησιά που έχουν τουριστικό ωράριο, είναι, ούτως ή άλλως, ανοιχτά την Κυριακή στην τουριστική περίοδο. Τον χειμώνα που καλά δεν έχουν πελάτες τη Δευτέρα, την Τρίτη και την Πέμπτη, θα πάνε να ανοίξουν την Κυριακή; Κανένας δεν θα ανοίξει. Άρα, δεν τίθεται ζήτημα γι’ αυτά, γιατί αυτό το έχει λύσει η ζωή. Εκεί που έχουν τον κόσμο, δηλαδή, το καλοκαίρι είναι ανοιχτά και τις Κυριακές, τον χειμώνα που δεν έχουν κόσμο, θα είναι κλειστά τις Κυριακές. Δεν θα αλλάξει κάτι γι’ αυτούς.

Όταν πήραμε την απόφαση και ανοίξαμε την Κυριακή το McArthurGlen στα Σπάτα, ξέρετε ότι τα καταστήματα του γειτονικού Δήμου ήθελαν να ανοίξουν και αυτά; Έλεγαν ότι έρχεται πάρα πολύς κόσμος τις Κυριακές, γιατί πηγαίνει στο McArthurGlen, πηγαίνει στο Αττικό Ζωολογικό Πάρκο, πηγαίνει σε ένα πάρκο με κάτι τσουλήθρες, άρα κι εμείς θέλουμε ανοιχτά τα καταστήματά μας, για να πάρουμε κι εμείς κανένα πελάτη. Να μία περίπτωση, λοιπόν, που μπορεί ο νόμος να εφαρμοστεί και να βοηθήσει κάποιους ανθρώπους, εάν το συναποφασίσουν οι τοπικές κοινωνίες. Δεν θα τους το επιβάλει η Κυβέρνηση. Εκείνοι θα το ζητήσουν και η Κυβέρνηση θα το εγκρίνει ή δεν θα το εγκρίνει. Είναι το ανάποδο μοντέλο. Άρα, θα δούμε στην πορεία. Μπορεί και κανένας Δήμος να μην το ζητήσει. Δεν είναι υποχρεωτικό ότι θα το ζητήσουν κιόλας. Μπορεί να μην επιτευχθεί τέτοιου είδους consensus σε κανέναν δήμο και τελικά να μην λειτουργήσει. Εμείς μία δυνατότητα τους δίνουμε.

Είπατε, κύριε Λογιάδη, ότι δεν κάναμε συζήτηση πριν με τις τράπεζες και κάνουμε τώρα. Γιατί να κάνουμε συζήτηση πριν με τις τράπεζες; Εμείς θα κάτσουμε με τις τράπεζες να φτιάξουμε το νομοσχέδιό μας, πριν το παρουσιάσουμε στον Ελληνικό λαό; Όπως γίνεται δημόσια διαβούλευση, μετά την ανάρτησή του, με όλους τους άλλους, έτσι έγινε και με τις τράπεζες. Δηλαδή, τι θα έπρεπε να κάνουμε; Να πούμε, πριν σκεφθούμε τι θέλουμε να φωνάξουμε τις τράπεζες; Τότε, γιατί γίνεται η δημόσια διαβούλευση; Για να έρθουν όλοι και να πουν ότι διαφωνούμε σε ένα, δυο, τρία πράγματα. Προφανώς, και οι τράπεζες μπορούσαν να κάνουν το ίδιο πράγμα. Δεν απαγορεύεται στις τράπεζες.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας)** (ομιλεί εκτός μικροφώνου): Η Ένωση Ελληνικών Τραπεζών δεν σας έχει ενημερώσει περί phishing;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πολλές φορές μάς είχε ενημερώσει. Ο νόμος που τελικά ψηφίζουμε είναι πολύ αυστηρός γι’ αυτό που ήθελαν. Είμαι υποχρεωμένος να νομοθετήσω αυτό που λένε οι τράπεζες;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (ομιλεί εκτός μικροφώνου): Όχι. Αναφέρομαι σε αυτό που είπατε πριν εσείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, ο κ. Λογιάδης είπε, γιατί δεν το συμφωνήσαμε από πριν. Δεν θα το συμφωνούσαμε από πριν με τις τράπεζες. Οι τράπεζες, προφανώς, εμπορικές εταιρείες είναι. Το συμφέρον τους είναι να λαμβάνουν το δυνατόν μικρότερη ευθύνη. Έτσι δεν είναι; Αυτό είναι το συμφέρον τους. Τους μετόχους θα κοιτάξουν. Καλά κάνουν. Εμείς εδώ είμαστε για το δημόσιο συμφέρον. Δεν είναι αναγκαστικό, ότι πρέπει να μεταφέρουμε όλη την ευθύνη του καταναλωτή. Πρέπει να σταθμίσουμε κάποια πράγματα. Αυτό είναι το δημόσιο συμφέρον εδώ. Ποιο πρέπει να είναι το σωστό βάρος στον καταναλωτή και ποιο πρέπει να είναι το σωστό βάρος στις τράπεζες, γιατί στο ευρύτερο δημόσιο συμφέρον, ούτε σας συμφέρει να πάθουν μεγάλη ζημιά οι τράπεζες που και αυτό είναι βλάβη του δημοσίου συμφέροντος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ναι, αλλά υπάρχει σαφέστατη ετεροβαρύτητα, όσον αφορά ποιος αναλαμβάνει τη συγκεκριμένη περίπτωση. Και φαίνεται ότι ο πολίτης και ο καταναλωτής έχει παραπάνω από τις τράπεζες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, το αντίθετο. Αν βλέπατε τις ανακοινώσεις και το «κλάμα» των τραπεζών, θα καταλαβαίνατε ότι δεν είναι έτσι. Είμαι περήφανος γι’ αυτό το άρθρο που φέρνουμε. Πραγματικά, σε μεγάλο βαθμό, δεν λέω στον τέλειο βαθμό, όμως, έπρεπε να λάβουμε υπόψη μας και τον κίνδυνο που θα μπορούσε να δημιουργηθεί. Εδώ υπήρχε ένας ηθικός κίνδυνος, που θα μπορούσε δυνητικά να είναι πολύ επιζήμιος. Εγώ δεν θέλω να κάνω ζημιά στις τράπεζες, δεν έχω κανένα τραπεζικό μένος. Θέλω, όμως, να δώσω στον συμπολίτη μου, που δεν έχει την ίδια εξειδίκευση που έχουμε όλοι, τη μέση εξειδίκευση σε αυτά, όταν θα πέσει θύμα απάτης, χωρίς να φταίει, μία προστασία. Δεν θα τον αφήσω απροστάτευτο, γιατί, δυστυχώς, τέτοιου απάτες συμβαίνουν σήμερα. Είναι ένα φαινόμενο της εποχής.

Σε σχέση με τα φορολογικά έσοδα. Όταν κάποιος βάζει την κάρτα του στο Facebook και πληρώνει, εάν η πληρωμή γίνεται στην εταιρεία στην Αμερική, πώς θα τον φορολογήσεις στην Ελλάδα; Αυτός είναι παγκόσμιος τζίρος, φορολογείται στην Αμερική. Υπάρχουν συμφωνίες για την αμοιβαία φορολόγηση, μεταξύ Ελλάδος Αμερικής και βάσει αυτού γίνεται και αυτός ο τζίρος. Δεν ξέρω πώς το εννοείτε. Δηλαδή, να κάνουμε δικό μας ειδικό Facebook στην Ελλάδα υποχρεωτικά, ας πούμε; Δεν ξέρω, αν αυτό είναι εφικτό. Νομίζω ότι δεν είναι.

Σε ότι αφορά στο «άλλη Ευρώπη», πολύ ρομαντικό ακούγεται. Να σας πω την αλήθεια κι εγώ όταν είναι μικρός με φανταζόμουν ξανθό γαλανομάτη. Γεννήθηκα μελαχρινός με καφέ μάτια. Τι να κάνουμε τώρα; Τα όνειρά μου δεν έγιναν πραγματικότητα στην προκειμένη περίπτωση. Λοιπόν, καλό είναι αντί να ονειρευόμαστε την άλλη Ευρώπη, δεν πάμε να φτιάξουμε αυτή που έχουμε;

Θα σας πω κάτι για την Ευρώπη, γιατί είναι μια ωραία συζήτηση και ακούω τον κ. Βαρουφάκη και τις ανησυχίες σου. Πολλά «στραβά» έχει η Ευρώπη, όπως κάθε πράγμα στη ζωή, αλλά αν ήμασταν τώρα σε ένα διαστημόπλοιο και πλησιάζαμε στον πλανήτη γη και μας έλεγαν, «έχεις το δικαίωμα να διαλέξεις σε ποιο μέρος του πλανήτη θες να ζήσεις». Ποιο μέρος θα διαλέγατε;

Την Αμερική, την Ευρώπη, τη Ρωσία, την Κίνα ή την Ινδία; Ποιο θα διαλέγατε; Εγώ ισχυρίζομαι ότι μόνο ένας τρελός δεν θα διάλεγε την Ευρώπη, γιατί αυτή η Ευρώπη, που την παρουσιάζετε, όπως είναι έχει το μεγαλύτερο κοινωνικό κράτος απ’ όλους άλλους, τον μεγαλύτερο σεβασμό προς το περιβάλλον απ’ όλους τους άλλους, την καλύτερη δημόσια υγεία απ’ όλους τους άλλους. Πας στην Αμερική και δεν έχεις λεφτά θα πεθάνεις στον δρόμο. Αυτή είναι η αλήθεια. Στην Ευρώπη, δεν θα πεθάνεις στον δρόμο. Θα έρθει το ελληνικό κράτος και θα πει στον ανασφάλιστο «μπες μέσα σε έχω τζάμπα», ενώ στην Αμερική δεν θα του το κάνει. Καταλάβατε ποια είναι η διαφορά; Άρα, μην κατηγορούμε συνέχεια την Ευρώπη. Έχει στραβά; Πολλά. Ποιος δεν έχει στραβά; Αλλά να θυμάστε όλοι εσείς που μιλάτε συνέχεια κατά της Ευρώπης, ότι είμαστε η τυχερή γενιά που απολαμβάνει την καλύτερη ποιότητα ζωής, εδώ και πολλές γενιές ανθρώπων, χάρη στην Ευρώπη.

Μέσα δε στην πανδημία, το λέω στον κ. Βιλιάρδο, που είναι από αντιευρωπαϊκό Κόμμα, αν δεν είχαμε τα χρήματα του ΕΣΠΑ, «θα είχαν κλάψει μανούλες». Φαντάζεστε πανδημία χωρίς επιστρεπτέα προκαταβολή; Φαντάζεστε πανδημία, χωρίς τα χρήματα ΕΣΠΑ που δώσαμε, για να ενισχύσουμε τις τουριστικές επιχειρήσεις; Φαντάζεστε πανδημία, χωρίς την συνεργασία για τους εργαζόμενους; Φαντάζεστε στην πανδημία, χωρίς εγγυημένα δάνεια; Όλα αυτά είναι χρήματα που έδωσε η Ευρώπη. Όχι η «άλλη Ευρώπη που θέλετε εσείς. Αυτή η Ευρώπη που δεν σας αρέσει, η συγκεκριμένη. Άρα, «βάλτε και λίγο πλάτη» στην Ευρώπη.

Και πάω και στο τελευταίο, γιατί πάλι έγινε, κύριε Λογιάδη, μία συγκλονιστική παρεξήγηση. Είπατε ότι αναφέρθηκα στη FRAPORT, που έκανε ο ΣΥΡΙΖΑ και σωστά, και αν ότι αν εμείς αποφασίσουμε να κάνουμε το άλλο, θα μας υποστηρίξετε. Ένα λεπτό, γιατί έγινε παρεξήγηση. Τη FRAPORT δεν την ξεκίνησε ο ΣΥΡΙΖΑ. Η FRAPORT είναι διαγωνισμός που ολοκληρώθηκε και κυρώθηκε από τη Βουλή από την Κυβέρνηση Σαμαρά - Βενιζέλου, συγκυβέρνηση Ν.Δ.-ΠΑΣΟΚ, δηλαδή. Ο Υπουργός που την ξεκίνησε, για να είμαι δίκαιος, είναι ο Κωστής Χατζηδάκης. Ο ΣΥΡΙΖΑ την καταψήφισε στη Βουλή ως Αντιπολίτευση, εξ’ ου και οι αναρτήσεις του Πολάκη και λοιπών, ότι «θα έβαζαν τα στήθη τους μπροστά» κατά των Γερμανών, αλλά μετά άλλαξε η Κυβέρνηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** (Ομιλεί εκτός μικροφώνου) Και η σύμβαση άλλαξε.

**ΣΠΥΡΙΔΩΝ- ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ακούστε. Πάντα το «φύλλο συκής» είναι χρήσιμο σε μία αλλαγή θέσεως. Ο ΣΥΡΙΖΑ δεν διαφωνούσε στη FRAPORT και για το αν έπρεπε να γίνει το α ή το β. Διαφωνούσε, επί της αρχής. Έλεγε ότι τα αεροδρόμια δεν πρέπει να πάνε σε ιδιώτες και μάλιστα στους συγκεκριμένους ιδιώτες, γιατί υπήρχε ένα αντιγερμανικό κλίμα την εποχή εκείνη. Τελικά, όμως, ο ΣΥΡΙΖΑ έφερε σύμβαση στη Βουλή, την κύρωσε και τα αεροδρόμια πήγαν στους συγκεκριμένους ιδιώτες. Και να σας πω και κάτι; Κι εμείς το ψηφίσαμε και πολύ καλά πήγε. Τα αεροδρόμια της FRAPORT σήμερα, επειδή ταξιδεύετε στην Ελλάδα, είναι τα ωραιότερα αεροδρόμια στην Ελλάδα με διαφορά και έχουν συμβάλει πάρα πολύ στο να αυξηθεί η τουριστική κίνηση στη χώρα μας. Μάλιστα, ένας λόγος που πηγαίνουμε από ρεκόρ σε ρεκόρ στον τουρισμό είναι και τα αεροδρόμια της FRAPORT και όποιος δεν το βλέπει αυτό είναι μικρόψυχος. Εσείς μάς λέτε, ότι αν εμείς θα κάνουμε το ανάποδο, από αυτό που έκανε ο ΣΥΡΙΖΑ, θα μας στηρίξετε. Όμως, ο ΣΥΡΙΖΑ έκανε αυτό που θέλαμε εμείς και καλά έκανε. Καμία αντίρρηση.

Εγώ έχω έναν γενικό ισχυρισμό, ότι οι πολλές αριστερές ιδέες, τύπου ΜέΡΑ25, ΣΥΡΙΖΑ, Κ.Κ.Ε., είναι εφικτές μόνο ως Αντιπολίτευση. Όσο παίρνεις το τιμόνι της εξουσίας στα χέρια σου, τόσο θα γίνεσαι πιο δεξιός, υποχρεωτικά, γιατί η βασική διαφορά Δεξιάς- Αριστεράς είναι ότι η Δεξιά είναι ο πραγματικός κόσμος, η Αριστερά είναι ο ουτοπικός. Για να είμαι δίκαιος προς το Κ.Κ.Ε, είπα Αριστερά δεν είπα Κομμουνισμός, γιατί ο Κομμουνισμός είναι ένα άλλο σύστημα. Κατά τη γνώμη μου, εξαιρετικά, χειρότερο, αλλά αυτό δεν έχει καμία σημασία. Ας μείνουμε στο πλαίσιο που έχουμε. Όταν παίρνεις την εξουσία, επειδή πρέπει να συνεννοηθείς με την Digicom, για παράδειγμα, που δεν είναι η «άλλη Ευρώπη», αλλά είναι αυτή η Ευρώπη, προσγειώνεσαι σιγά- σιγά σε αυτή την Ευρώπη και ξεχνάς την «άλλη Ευρώπη» και το λέω πολύ χονδρικά, αλλά αυτό είναι ένα άλλο ζήτημα.

Ως προς το νομοσχέδιο, δύο κουβέντες μόνο. Το Μέρος Α΄, από τα άρθρα 1εως 12 είναι το κόμματι της Οδηγίας. Βασικές διαφωνίες δεν είχαμε μεταξύ μας τα Κόμματα, πλην του Κ.Κ.Ε. ως προς την Οδηγία.

Το Μέρος Β΄, άρθρα 13 έως 37, είναι ειδικότερες προβλέψεις προστασίας των καταναλωτών. Θέλω να πω για άλλη μια φορά, ότι θεωρώ μεγάλη μεταρρύθμιση της δικής μας Κυβέρνησης, ότι ξεκαθαρίζουμε την ηλεκτρονική διαφήμιση σε μία σειρά υπηρεσιών που δημιουργούν συνθήκες αθέμιτου ανταγωνισμού σε συναδέλφους τους, λόγω «μαύρης» ανασφάλιστης εργασίας και φοροδιαφυγής. Όταν, δηλαδή, κάποια κυρία θα λέει, «ελάτε να σας κάνω τα μαλλιά ή τα νύχια στο διαδίκτυο», θα πρέπει να έχει αναρτημένο και το ΑΦΜ της και την άδεια άσκησης επαγγέλματος. Εάν δεν το έχει θα διαγράφεται από την πλατφόρμα. Η απάντηση, λοιπόν, είναι ότι γίνεται φορολογικός έλεγχος και ότι γι’ αυτά που πάει να κάνει, πληρώνεται και κόβει απόδειξη. Για ποιον λόγο; Για να μην δημιουργούμε αθέμιτο ανταγωνισμό στην άλλη κύρια που έχει κομμωτήριο και που θα πρέπει να πληρώσει φόρους, ΕΦΚΑ και όλα τα αλλά. Πρέπει να φροντίσουμε η αγορά να είναι, επί ίσοις όροις, για να υπάρχει ανταγωνισμός.

Στο Μέρος Γ΄, τα άρθρα 38 έως 49, είναι το θέμα της παλαίωσης οίνων, ας μην χάσουμε χρόνο, γιατί είπαμε τι κάνουμε. Φτιάχνουμε ένα πλαίσιο διαφανές, ασφαλές για μία διαδικασία που ήδη γίνεται, αλλά γίνεται μέχρι στιγμής παράνομα.

Και το Μέρος Δ΄, είναι αυτά που είπε ο κ. Δήμας. Τα υπόλοιπα έχουν να κάνουν με την Υπηρεσία Μιας Στάσης και τη βελτίωση των ηλεκτρονικών υπηρεσιών.

Θα έχουμε και μία τροπολογία. Δεν έχει πολιτικά ζητήματα αυτή η τροπολογία που καταθέτουμε. Είναι τεχνικής φύσεως και θα την έχετε εγκαίρως, όπως πάντα. Νομίζω ότι με αυτό το νομοσχέδιο έχουμε μία σημαντική παρακαταθήκη στο θέμα της προστασίας του καταναλωτή.

Κλείνοντας και το άφησα επίτηδες για το τέλος, θα μου επιτρέψετε να κάνω και μία ιδιαίτερη αναφορά στο «καλάθι του νοικοκυριού». Αν εξαιρέσω την κατανόησή μου στην ανάγκη να μιλάτε εναντίον του καλαθιού με τόσο μένος για αντιπολιτευτικούς λόγου -Βουλευτές είμαστε και το κατανοώ- σήμερα, 14η εβδομάδα λειτουργίας του καλαθιού, το να εξακολουθούμε να συζητάμε στα αλήθεια, αν λειτουργεί το καλάθι, μού φαίνεται, παντελώς, παράλογο.

Το καλάθι, όπως και το κάθε τι που κάνουμε, ως δράσεις στο Υπουργείο Ανάπτυξης, δεν κρύβεται με επικοινωνιακά κόλπα. Δηλαδή, αν το γάλα που την πρώτη βδομάδα το βρίσκαμε 1,25 ευρώ, σήμερα είχε 1,50 ευρώ, ό, τι και να έλεγε ο Γεωργιάδης, το 1,25 ευρώ θα ήταν 1,50 ευρώ. Το γάλα ΜΕΒΓΑΛ από 1,25 ευρώ έχει πάει σε μία αλυσίδα 1,28 ευρώ, αλλά στην άλλη έχει πάει 1,19 ευρώ στο καλάθι, είτε σας αρέσει, είτε δεν σας αρέσει το γεγονός. Το ότι το μακαρόνι σπαγγέτι Νο6 το παίρνεις 0,62 ευρώ στο private label και 0,80 ευρώ σε επώνυμη μάρκα, από την πρώτη εβδομάδα μέχρι σήμερα την 14η εβδομάδα, άρα, έχεις πρακτικά στα μακαρόνια 0% πληθωρισμό, επί 14 εβδομάδες, αυτό δεν είναι αν συμπαθείτε το καλάθι ή δεν το συμπαθείτε, είναι μία πραγματικότητα. Το ότι το καλάθι έχει σε σειρά προϊόντων σταθερότητα και μειώσεις, δεν είναι ζήτημα, πλέον, πολιτικής διαμάχης, είναι μία πραγματικότητα.

Επίσης, στη συζήτηση με τον κ. Λεχουρίτη, θα διαπιστώσατε και με τις καταναλωτικές οργανώσεις γενικά, ότι το καλάθι πουλάει. Δηλαδή, το ότι είχε κατακτήσει ένα πολύ σημαντικό μερίδιο αγοράς, δεν συζητείται. Θα σας πω μόνο, για να βγάλουμε και μία είδηση, ότι είμαστε σε επαφή από χθες, για να δούμε πώς θα φτιάξουμε το «καλάθι» για το Πάσχα για τα παιχνίδια. Όπως το καλάθι του Αϊ-Βασίλη τα Χριστούγεννα, κάνουμε μία κουβέντα με την αγορά, για να δούμε αν θα μπορούμε να φτιάξουμε και ένα πασχαλιάτικο καλάθι, ακολουθώντας πάλι την καταναλωτική συνήθεια. Ο ενθουσιασμός των αλυσίδων να φτιάξουμε καλάθι του Πάσχα ήταν πρωτοφανής. Εσείς, γιατί λέτε είναι ενθουσιασμένοι; Γιατί πούλησαν τα καλάθι του Αϊ-Βασίλη ή γιατί δεν πούλησαν; Τι νομίζετε; Γιατί πούλησαν πάρα πολύ είναι η απάντηση. Το ότι καταφέραμε και βρήκαμε μέσα στις γιορτές έναν μηχανισμό, για να παίρνει ο κόσμος παιχνίδια σε φθηνότερες τιμές, επί έξι εβδομάδες, είναι κακό; Πρέπει να απολογηθούμε γι’ αυτό; Αν εμείς βρούμε τον τρόπο να έχουμε το Πάσχα μία σειρά πασχαλινά προϊόντα που παίρνουμε στα βαφτιστήρια μας οι νονοί, οι νονές, οι θείοι, οι θείες κλπ., και τα βρούμε σε καλύτερες τιμές και σταθερές τιμές όλο το Πάσχα και να μην αυξηθεί καθόλου η τιμή, είναι κακό; Άμα εμείς βρούμε τον τρόπο να έρθει στο σαρακοστιανό τραπέζι, μία σειρά σαρακοστιανών αγαθών, χωρίς πληθωρισμό, είναι κακό; Δεν έχω καταλάβει το μένος το καλαθιού.

Οι γνήσια ανησυχούντες για την ακρίβεια, μόνο καλά λόγια μπορούν να λένε για το καλάθι. Να δεχθώ την κριτική, ότι, αφού πάει τόσο καλά, γιατί δεν βάζουμε πιο πολλά προϊόντα, είναι μία λογική κριτική. Να δεχτώ μία κριτική, ότι είναι πολλά τα Private Label, θα μπορούσαν να είναι περισσότερα επώνυμα, είναι μία λογική κριτική, αλλά στον πυρήνα του, ότι έχει δώσει την ευκαιρία σε χιλιάδες συμπολίτες μας να αγοράζουν μία σειρά βασικών καταναλωτικών αγαθών, χωρίς να υφίστανται τις συνέπειες του πληθωρισμού, εδώ δεν μπορούμε να διαφωνούμε. Αυτή είναι η τιμή.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Είναι σοβαρό ζήτημα που απασχολεί την κοινή γνώμη. Πράγματι, έχουν παρέλθει 14 εβδομάδες. Άρα, μπορούμε, πλέον, να κρίνουμε αξιόπιστα, καλοπροαίρετα πάντα και με γνώμονα την προστασία του καταναλωτή και όχι των υπεραγορών. Βεβαίως, δεν είπε κανείς να μην κερδίζουν οι υπεραγορές, γιατί είπατε ότι αναφανδόν αλαλάζουσες ήθελαν αυτό το μέτρο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για το παιχνίδι, όχι για το σουπερμάρκετ.Στο σουπερμάρκετσυμβαίνει το αντίθετο και θα σας πω δυο πράγματα, για να ξέρετε. Υπάρχει ευρωπαϊκή χώρα, δεν λέω το όνομά της, γιατί δεν θέλω να συγκρουστώ με συναδέλφους Υπουργούς, που ενώ έφτασε ένα βήμα, πριν να φτιάξει το καλάθι, δηλαδή, ήρθε σε επαφή μαζί μας, πήρε τη τεχνογνωσία, είδε πως το κάνουμε, είδε πως είναι ο e-Καταναλωτής, δεν το έκανε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Ξέρετε γιατί;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ξέρω καλά γιατί. Γιατί πήγαν τα σουπερμάρκετ και τους είπαν ότι θα γίνει «πόλεμος», γι’ αυτό.

Επίσης, να σας πω, ότι η μεγαλύτερη αγωνία των σουπερμάρκετ σε εμάς, είναι να μην επεκταθεί η χρονική διάρκεια του καλαθιού, είναι το ανάποδο από τα παιχνίδια. Τα σουπερμάρκετ δεν θέλουν να επεκταθεί το καλάθι. Ξέρετε γιατί δεν θέλουν να επεκταθεί το καλάθι; Γιατί θεωρούν ότι χάνουν πολλά εκατομμύρια. Ξέρετε ποιος κερδίζει αυτά τα εκατομμύρια που χάνουν τα σουπερμάρκετ; Οι καταναλωτές.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Εισηγητής της Μειοψηφίας):** Πάμε τώρα να δείτε την αντιδιαστολή των λεγομένων σας μέσα σε δύο λεπτά. Δηλαδή, λέτε ότι πανηγυρίζουν οι υπεραγορές τροφίμων στα σουπερμάρκετ για τα παιχνίδια και γενικότερα για το καλάθι. Πόσο αποδεκτό είναι και θέλουν να ενισχυθούν και άλλο. Την ίδια ώρα, μάς λέτε ότι χάνουν οι αγορές από τα καταστήματα και κερδίζει ο καταναλωτής. Όμως, το μεγαλύτερο πρόβλημα, γιατί δεν έχει επεκταθεί αυτό φαινόμενο, θα σας γυρίσω πίσω στον χρόνο, τη δεκαετία του 90΄ στο Λονδίνο, στο Ηνωμένο Βασίλειο. Είχαν αποπειραθεί, αντίστοιχα, να κάνουν τέτοια ζητήματα, όταν υπήρχε το inflation crisis εκείνη την εποχή. Δηλαδή, η πληθωριστική κρίση που βίωναν οι Αγγλοσάξονες τότε. Τι συνέβη, γιατί δεν προχώρησε; Απλούστατα, γιατί καλάθια νοικοκυριού τέτοιου τύπου νομιμοποιούν και, κυρίως, σταθεροποιούν τον πληθωρισμό. Δηλαδή, τι κάνουν και αυτό είναι το μεγαλύτερο, πρόβλημα; Παγιώνουν τις τιμές στα υψηλά επίπεδα.

Σας θυμίζω, ότι το καλάθι του νοικοκυριού τώρα είναι 30% πάνω από τις περσινές τιμές. Αυτή είναι η πραγματικότητα και παγιώνεται αυτή η κατάσταση. Αυτός είναι ο μεγαλύτερος κίνδυνος, αυτός είναι «ο ελέφαντας στο δωμάτιο» γύρω από το καλάθι του νοικοκυριού. Το ζήτημα των σοβαρών labels που απουσιάζουν και τα ζητάει ο κόσμος, όπως και η υποδιαστασιολόγηση σε ποσότητες είναι και αυτό ζήτημα σοβαρό που πρέπει να λυθεί οριστικά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Οι ανησυχίες που τίθενται τώρα, που είναι γόνιμες ανησυχίες, στη δική μας περίπτωση, πιστεύω ότι δεν θα βρουν εφαρμογή για δύο λόγους. Ο πρώτος λόγος είναι, γιατί θα έχει περιορισμένη διάρκεια. Εμείς ποτέ δεν είπαμε, ότι θα κρατήσει για πάντα το καλάθι, το πολύ να πάρει άλλη μία παράταση. Θεωρώ ότι αν ο πληθωρισμός συνεχίσει την πτωτική του πορεία, είμαστε κοντά στο να μην χρειάζεται το καλάθι. Και ο στόχος μας είναι, όταν δεν χρειάζεται, να φύγει. Είναι κάπως σαν τις βοηθητικές ρόδες στο ποδήλατο.

Το δεύτερο είναι, ότι τα διαδικτυακά εργαλεία που έχουμε, μάς επιτρέπουν να παρακολουθούμε τις τιμές σε τέτοιον βαθμό, που δεν μπορεί εύκολα να γίνει αυτό που λέτε. Όταν θα βλέπεις στον e-Καταναλωτή προϊόντα εκτός καλαθιού μαζικά να πέφτουν κάτω από το καλάθι, δεν θα μπορεί η αλυσίδα να κρατάει το καλάθι ψηλά. Ενώ τότε, τη δεκαετία του 90΄, για να κάνει ένα Υπουργείο, ένα κράτος, τον ίδιο έλεγχο, θα έπρεπε να είχαν χιλιάδες υπαλλήλους και τεράστια οργάνωση. Σήμερα, αυτό γίνεται με το πάτημα ενός κουμπιού στον e-Καταναλωτή. Άρα, η τεχνολογία μάς δίνει τη διέξοδο να το χειριστούμε. Δύο σας είπα, η περιορισμένη χρονική διάρκεια και η τεχνολογία.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε πολύ.

Λύεται η συνεδρίαση για τη Δευτέρα με τη β΄ ανάγνωση του σχεδίου νόμου..

Στο σημείο αυτό, γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Μακρή-Θεοδώρου Ελένη, Χιονίδης Σάββας, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Τζάκρη Θεοδώρα, Τσακαλώτος Ευκλείδης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Κομνηνάκα Μαρία, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 15.35΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**